
1/14 Poiana Luminoasă 


— Mami, unde este Unay? 

— Uite-l acolo, în dreapta-sus. 

— A! E frumos, mai mare şi mai albastru decât credeam. 
Dar jungla unde este? 

— Jungla e linia aceea verde, departe, în dreapta-jos. 

Mirunix îşi roti privirea. Nu se vedea nimic, în afară de 
discul lui Unay şi junglă. Simțea nisipul de sub picioare, 
moale, aproape pufos. lar deşertul era neted ca o masă. 
Aerul era cald şi neaşteptat de umed, puţin prea cald şi 
puțin prea umed. 

— Alergăm? 

— Mirunix, dacă vrei să alergăm, alergăm! 

— Te rog, nu stârni prea tare nisipul. Îmi intră în ochi. 

— Taci şi aleargă! Start! 

Mirunix porni brusc. 

Marean era curioasă cât va rezista Mirunix alergând 
foarte repede şi o lăsă să se îndepărteze câțiva paşi. O ajun- 
se repede şi începu să alerge în dreapta ei. Se gândi că până 
la junglă trebuiau să alerge cel puţin zece minute. Curen- 
tul de aer era nemaipomenit. Mai repede, mai repede... 

Copacii enormi se vedeau deja clar, când nisipul de- 
veni un covor de iarbă, aproape la fel de moale şi pufos. 
Mirunix încetini şi apoi se opri. 

— Ai obosit, Mirunix? 

— Nu prea. lar tu alergi încă destul de bine! 

— Ha! Glumeaţă sau obraznică? 

— Glumeaţă! Mami, în junglă sunt şerpi şi insecte rele? 

— Tot ce vrei! Să stai mereu aproape de mine! 

Au pornit încet, una lângă alta, spre jungla acum apro- 
piată. Distanţa dintre copaci nu era foarte mică, dar nu se 
vedea nicio potecă. Adiere uşoară, foşnet de frunze, verde 
peste tot, chiar şi coaja arborilor. Marean scoase din buzu- 
nar o busolă şi o privi atentă. 

— Mami, de fapt, încotro mergem? 

— Traversăm vreo douăzeci de minute jungla, până la 
Poiana Luminoasă. Pentru azi, atât! 

— Nu putem alerga prin junglă două minute, în loc să 
mergem douăzeci? 

— Vrei să alergi prin junglă? Nu, ar fi imprudent, pu- 
tem întâlni obstacole sau ne putem rătăci. Mergi încet 
după mine sau în stânga mea. 

— Poiana Luminoasă este chiar... luminoasă? 

— Foarte! Vei vedea. 

Mergeau ca la plimbare. Penumbra rămânea penum- 
bră, nu se transforma în umbră sau în întuneric. La un mo- 
ment dat începu să se audă continuu un sunet necunos- 
cut, melodios. Marean se întrebă dacă există o pasăre sau 
un alt animal care cântă atât de frumos. 


DIALOGUL PĂSĂRILOR László Tarko 


În stânga, puţin în față, apăru brusc, de după un tufiş, 
o floare imensă, splendid colorată, aşezată aproape de 
sol. Nu era clar dacă mirosul suav care umpluse aerul 
avea sau nu legătură cu ea. 

Marean grăbi pasul. Ştia, din experienţă, că întâlnirea 
unor lucruri frumoase este, de regulă, un semnal de peri- 
col. 

Mirunix alergă spre floare. Dorea să o atingă, dorea să 
o miroasă, dorea să o guste. La un sfert de pas de floare 
simţi o atingere rece şi o forță uriaşă care-i blocă picioa- 
rele. Fără să-şi poată întoarce capul, ţipă speriată. Înainte 
ca frica să se transforme în groază, auzi în spatele ei un 
„clap“ puternic şi se simţi eliberată. Marean, cu ciocul ei 
puternic şi lung, tăiase şarpele, mai gros decât piciorul, 
în două. Aproape exact la mijloc. 

— Ţi-am spus să stai mereu lângă mine! Credeai că 
glumesc? Hai, mai departe! 

— Mami, mai mergem mult? 

— Destul de mult! 

— Doream să iau floarea cu mine. Sau măcar o petală! 

Melodia, floarea şi mirosul dispăruseră, iar drumul era 
blocat de un tufiş țepos. Trebuia ocolit prin dreapta, prin- 
tr-o poiană însorită şi largă, care invita parcă la popas şi 
odihnă în iarba deasă sau pe petele de nisip fin, roşu şi 
fierbinte. Marean înainta în salturi mici, aproape păşind, 
fără pauză, încercând să nu se abată prea mult de la di- 
recția corectă. Peste o sută de paşi trebuiau sa reintre în 

junglă. Era atentă la Mirunix, care o urma la doi paşi în 
spate, respirând uşor. 

— Mami, hai să ne odihnim puţin. 

— Bine, cinci minute. Pe iarbă sau pe nisip? 

— Pe nisip! 

— Bine, eu o să stau lângă tine, pe iarbă, într-un picior. 

— De ce într-un picior, mami? Tu nu te odihneşti? 

— Aşa mă odihnesc eu cel mai bine! 

Mirunix se aşeză în mijlocul unui petic de nisip. Se 
gândi o clipă dacă este cazul să se odihnească ridicată în 
picioare sau nu. Parcă în picioare, ca mama, e mai bine! 

— Mami!!! 

Marean întoarse capul şi văzu că Mirunix se scufunda 
destul de repede în groapa de nisip mişcător! Ridicase pi- 
ciorul drept. 

— Pune piciorul drept jos! Scoate stângul din nisip! 
Mergi spre mine! Repede! 

— Nu pot! Mami!!! 

Mirunix scotea pe rând picioarele din nisip, parcă dansa. 
În felul acesta înainta foarte greu, dar nici nu se scufunda 
mai mult. 

— Mami! Obosesc! Scoate-mă de-aici! 

— Hai, hai! Întinde piciorul! Te-am prins! Ai scăpat! 

— Zzzz! Vvvv! Mami, te-am ascultat, am stat lângă 
tine. 

— Da, draga mea, primejdia a trecut! 

— Mami, vreau să mă odihnesc puţin! Pe iarbă! Mai 
mergem mult? 

— Nu prea! 

După câteva minute porniră din nou. În junglă era mai 
răcoare decât în poiană, dar aerul era mai umed. Se auzea, 
tot mai puternic, vuietul monoton, liniştitor, al râului. 
Marean bănuia că freamătul apei masca o amenințare 
care trebuia auzită. Dar care? 

Sperând că nu se înşeală, Marean comută, pentru cinci 
minute, atenția celorlalte simțuri, în afară de văz, spre 
auz. Nu era prea greu, chestie de exercițiu şi de genetică 
moştenită de la bunicul Binike. 

Asta să fie oare? Marean auzi un şuierat infrasonor slab, 
venit de sus, care creştea repede în intensitate. Într-o clipă 
o împinse cu piciorul pe Mirunix spre dreapta şi se aruncă, 
la rândul ei, spre stânga. Cu un plescăit colosal, o nucă 
motola, de vreun sfert de pas diametru şi tare ca piatra, se 
înfipse în pământul moale dintre ele. 

— Mami, de unde ai ştiut că o nucă... 

— N-am ştiut! Am intuit şi apoi am auzit-o venind! 

— Ai auzit-o venind?! Eşti grozavă, mami! Mai mer- 
gem mult? 

— Nu, hai spre mal. 

Dincolo de tufişurile de iarba păianjenului de pe mal era 
râul. Puțin adânc, lat de vreo zece paşi, cu apă iute, lim- 
pede şi rece. Ca un râu de munte, dar aici nu existau 
munți. 

— Mami, unde e Poiana Luminoasă? 

— Pe celălalt mal, chiar în faţa noastră. 


DIALOGUL PĂSĂRILOR László Tarko 


— Dar nu e luminoasă deloc! 

— Va fi peste vreo oră, după lăsarea serii. Hai să tre- 
cem râul. Cu paşi mici. Fii atentă să nu aluneci pe pietrele 
de pe fund. 

— Nu sunt peşti răi? 

— Nu! 

— Mami, mi-e cam foame şi sete. 

— Nu am luat de mâncare nimic. Dacă ţi-e sete, bea 
apă din râu. După ce trecem dincolo. 

Poiana Luminoasă era plină de tufişuri scunde, cu bo- 
boci. Marean ştia că, imediat după apus, bobocii se vor 
deschide şi vor începe să lumineze puternic, tot mai pu- 
ternic, cu o strălucire rece, în toate culorile. Fiecare boboc 
cu altă nuanţă! Sute de nuanțe! Era sigură că pentru Miru- 
nix va fi o surpriză şi că se va întoarce în casă încântată. 

Aici, Nutep apunea foarte repede. Într-un minut, lu- 
mina sa galben-pal a fost înlocuită de sclipirile multico- 
lore ale florilor, iar căldura de o briză răcoroasă. 

— Mami, pot să iau o floare luminoasă în casă? 

— Nu, dar priveşte foarte atent florile şi respiră adânc. 
Forma, culoarea, mirosul şi mărimea lor vor fi de neuitat. 
Pentru totdeauna! 

— Ce bine! Acum ce facem? 

— Dacă nu mai vrei să bei apă, ne întoarcem în casă. 

Marean ridică piciorul drept şi strânse puternic cu de- 
getele brățara de la gât. Acum erau înconjurate de pereţii, 
podeaua şi tavanul complet albe ale Camerei de Vise. În 
faţa ochilor, pe un perete, singurul punct din cameră. Au 

lăsat brăţările pe discuri. Marean apăsă cu ciocul punctul 
roşu, butonul uşii de ieşire. 

— Mami, Visul ăsta a fost... a fost... nu ştiu cum să 
spun... minunat şi... îngrozitor! Ce bine e în casă! 

— Mirunix, ce ţi-a plăcut cel mai mult în Visul ăsta? 
Fuga prin deşert? Mirosul florii din junglă? Florile lumi- 
noase? 

Marean nu înţelegea de ce Mirunix se gândeşte atât de 
mult. 

— Cel mai mult mi-a plăcut senzaţia teribilă, de fiecare 
dată când... când... am scăpat... din ghearele morţii! 

— Asta ţi-a plăcut?! De unde ai auzit expresia asta?! 

— Ei, mami, nu mai sunt chiar aşa de mică. M-am infor- 
mat! Ştiu că nu există pe Unay o junglă lângă un deşert... 

— Cred că nu. 

—...şi nu există o planetă cu junglă, deşert şi cu Unay 
vizibil pe cer... 

— Asta e sigur. De fapt, Unay, ca şi stelele, ar fi vizibil 
pe cer numai noaptea. 

— „şi nici copaci cu coaja verde... 

— Modificaţi genetic şi crescuţi în laborator, da. 

—...dar acest Vis mi-a plăcut! 

— Da, îți place acum, dar acolo, în Cameră... 

După o scurtă ezitare, Mirunix întrebă: 

— Mami, pericolul a fost real? 

— Nu, nu a fost real. Totul s-a datorat unor mici scân- 
tei electrice care umblau de colo-colo prin creierul nostru, 
conform scenariului. Dar amândouă am simţit totul ca în 


11 


DIALOGUL PĂSĂRILOR László Tarko 


realitate, pentru că aceleaşi scântei ajung în minte de la 
ochi, urechi şi nări când ne plimbăm de-adevăratelea prin 
grădină. Cel puţin, aşa am aflat dintr-un INFO. 

După o scurtă ezitare, Marean continuă: 

— După ce vei împlini douăzeci şi unu de ani, vei putea 
viziona Vise extraordinar de plăcute! Şi fără să ai senzația 
că eşti în pericol de moarte! 

Mirunix insistă: 

— Ce s-ar fi întâmplat dacă şarpele... sau nuca... 

— Ne-am fi trezit brusc, în Cameră, cu o teribilă durere 
de cap şi am fi visat amândouă urât mult timp, poate chiar 
câțiva ani, ca după un coşmar îngrozitor! De aceea e bine 
ca în aceste Vise să îndepărtezi, într-un fel sau altul, pri- 
mejdia. Data viitoare vom merge într-o Călătorie. 

Mirunix era calmă şi destinsă. 

— Îmi place să călătoresc. E interesant, dar nu atât de... 
palpitant, poate fiindcă ştii tot timpul că imaginile, de 
fapt, toate senzațiile, sunt veritabile, luate chiar din reali- 
tate, nu create şi combinate de Artiştii Viselor. La ce te-ai 
gândit? 
să coborâm un Kilo-pas într-un ocean... 

— Cred că acolo e frig şi întuneric. Ce poți vedea? 

— Este, într-adevăr, cam răcoare, dar întuneric... deloc! 
Miriade de vietăți luminoase, mărunte, mari sau mijlocii, 
se mişcă în toate direcțiile, se vânează, se iubesc, se joacă, 
se plimbă... Iar cele mai inteligente ne vor privi atente, 

curioase şi dornice să înțeleagă cine sunt vizitatorii ciu- 
daţi veniţi de sus, atât de lenți şi întunecați. 

După o clipă de gândire, Marean sugeră: 

— Sau poate ai dori să vizităm Antarena. 

— Acolo mi-ar plăcea să văd sculpturile mobile, colo- 
rate şi sonore. 

— Sunt, într-adevăr, splendide! Le-am văzut de multe 
ori şi niciodată n-am găsit două la fel. 

— Dar o călătorie în spațiu? 

— O, nici nu-ți închipui! Pe Vulki, mica bilă de piatră 
care se roteşte în jurul planetei gigant Toba, există, greu 
de crezut, câte un vulcan la fiecare o sută de kilopaşi! 
Aruncă aproape continuu apă, sulf topit şi chiar lavă, la 
mare înălțime! lar vizitatorii stau sub ploaia asta de... de... 

— Chiar aşa?! 

— Da! E interesant şi pe Zenod, cel mai mare satelit al 
planetei cu inele. Vezi acolo o pată slab luminoasă pe cer, 
ascunsă mereu de norii permanenți, vezi lacuri, râuri, 
cascade, te udă ploaia, te loveşte furtuna, te pierzi uneori 
într-o ceață gălbuie, dar... 

Marean păstră o clipă de suspans şi vorbi mai departe. 

—...dar nicio picătură de apă! 

— Vrei să spui că... 

— La distanța aceea de Nutep domneşte un ger teribil, 
iar apa este doar o rocă foarte dură! Tot ce curge este azot 
şi metan! 

— Pfui! 

— Mie, însă, Mirunix, îmi place cel mai mult călătoria 
pe Denil. O sferă de rocă pe care nu se mişcă nimic, fără 
aer, fără o picătură de apă, fără culoare, complet tăcută, 
însă... 

Marean se opri puţin şi continuă, aproape visătoare. 

— Acolo pot zbura! Gravitaţia e atât de mică. Dacă te 
împingi puțin, ai şi ajuns la o sută de paşi mai sus! lar 
apoi cazi încet, foarte încet... 

— Zborul ar fi, într-adevăr, frumos! 

— Mai poţi vedea pe Denil, aproape de poli, câteva lo- 
curi unde există gheață permanentă, veşnică. Gheaţă na- 
turală. 

— Da?! 

— E locul cel mai apropiat de Unay unde există aşa ceva. 
Foarte interesante sunt şi obiectele străvechi, ciudate din 
toate punctele de vedere, lăsate în destule locuri de MamBi. 
Le priveşti şi nu înţelegi nimic. Dar zborul... 

— Da, mami, putem călători unde dorim, putem vedea 
orice, fără să ieşim din casă şi fără să pierdem niciun amă- 
nunt. De fapt, a devenit inutil să călătorim în realitate. 
Poate mă vor interesa toate astea. Acum mi-ar fi plăcut şi 
mai mult Visul dacă... 

— „dacă? 

—...dacă ar fi fost cu noi tati şi Buria. 


2/14 Planeta caldă 


— Stimaţi spectatori, stimați auditori. Unay, Planeta 
Celor Şapte, este o planetă minunată (clapuri). Şi este de 
o mie de ori mai minunată datorită civilizaţiei Păsărilor 
(clapuri furtunoase)! 

De peste optzeci de milioane de ani (aaaa!), pe această 
planetă nu mai există zăpadă şi gheață permanente, (ce sunt 
gheața şi zăpada?) adică forme solide de apă (ahah, cum adică 
solide?)! 

Unay va fi, încă un miliard de ani (aaaa!), adică pentru 
totdeauna, o planetă caldă şi umedă. Şi asta datorită nouă, 
Păsărilor (clapuri)! 

Dar, hnr, hrm, până aici am parcurs o cale foarte lungă. 

Subiectul scurtei mele conferințe este un rezumat al 
Istoriei Biologice a Păsărilor. Istoria biologică şi Istoria 
completă a Păsărilor o puteți afla consultând orice INFO. 
Dar această istorie completă este, pur şi simplu, gigantică 
(mmmm!), şi nimeni, în afară poate de experți, nu o cu- 
noaşte în întregime. 

La modul foarte general vorbind, Biosfera poate fi ase- 
muită cu un arbore uriaş, care produce mereu şi întâmplă- 

tor, ramuri, rămurele şi rămurici, în toate direcțiile (scârtz!). 
Modificările mediului taie, mereu şi întâmplător, ramuri 
mai groase sau mai subțiri, mai multe sau mai puţine, din 
stânga şi din dreapta, de sus şi de jos! Din acest motiv, ar- 
borele vieţii se modifică permanent. Peste zece milioane 
de ani (tiii!) este destul de diferit, peste o sută de milioane 
de ani (ceee!) este foarte diferit, iar peste cinci sute de mili- 
oane de ani (aaaa!) este de nerecunoscut! 

Riguros vorbind, începutul istoriei Păsărilor ar putea 
fi considerat rădăcina arborelui, adică începutul istoriei 
vieții pe Unay, atunci când, în urmă cu patru virgulă patru 
miliarde de ani (aaaa!), a apărut prima moleculă capabilă 
de auto-replicare, care a fost prima ființă vie (scârtz!). 

Dar mă voi ocupa acum de un trecut mult mai apropiat 
(cee binee!). 

Cred, însă (de ce „însă”?), că istoria Păsărilor începe în 
urmă cu numai optzeci de milioane de ani (eeee!), adică 
odată cu începutul Erei Calde actuale. 

Nu mă voi ocupa acum de cauzele pentru care Era Rece 
a fost înlocuită de Era Caldă, dar, la începutul Erei Calde, 
unele păsări terestre s-au adaptat treptat, în milioane de 
ani, la viaţa exclusiv acvatică. 

Nu se pot depune sau cloci ouă în oceane (brrr!) şi 
aceste fiinţe au început să nască pui vii, devenind un nou 
tip de păsări. Atunci au apărut, deci, primele păsări vi- 
vipare, care nu se înmulțeau prin ouă! Strămoşii lor şi, in- 
direct, ai noştri, au fost, deci, păsări terestre care cloceau 
ouă (asta e!). 

Aceşti îndepărtați înaintaşi erau, însă (într-adevăr însă”), 
foarte diferiți de noi, Păsările de azi. În esenţă, erau păsări 
acvatice, de talie foarte redusă, care năşteau pui vii şi cu 
un creier foarte mic (desigur!). 

Dar, în urmă cu aproape cincizeci şi unu de milioane 
de ani (eeee!), a intervenit Marele Impact! Un asteroid cu 
diametrul de trei virgulă doi kilopaşi a lovit Unay (pleosc?). 
Marele Impact a fost, de fapt, Marele Dezastru, pentru că 
jumătate dintre speciile Biosferei au dispărut (suuşu!). 

Numele de „Mare” nu însemnă „cel mai mare”. Au exis- 
tat, în epoci mult mai vechi, astfel de evenimente cu efecte 
mult mai teribile (puah!). „Mare” înseamnă, de fapt, „de 
mare importanţă din punctul de vedere al istoriei Păsări- 
lor”. Într-adevăr, Marele Impact a fost începutul sfârşitu- 
lui pentru mamifere (ce păcat!) şi pentru reptile (ce bine!) 
şi începutul epocii păsărilor (clapuri furtunoase). 

Unele păsări acvatice, care mişunau în oceane şi năş- 
teau pui vii, s-au readaptat la viața pe uscat. Asta s-a în- 
tâmplat în urmă cu vreo patruzeci şi cinci de milioane de 
ani (eeee!). Până la specia noastră, care a apărut în urmă 
cu numai o sută de mii de ani (aşa mult? nuuu cred!), mai 
era o cale foarte lungă. 

În următoarele zeci de milioane de ani (ecee!), păsările 
vivipare au făcut ceea ce ştie cel mai bine să facă orice 
ființă: s-au înmulţit (normal!), s-au răspândit (mă rog!) şi 
s-au diversificat (scârtz!). Puzderie de specii! lar dacă am 
spus „s-au diversificat”, înseamnă că multe dintre ele 

„s-au modificat treptat”, prin jocul nesfârşit al mutaţiilor 
genetice şi geofizice (scârtz! scârtz!). 

Păsările de azi sunt foarte mari față de strămoşii lor 
pitici (ce bine!). 

Niciuna dintre Păsările de azi nu zboară, vreau să spun, 
nu zboară folosind aripile (ce păcat!). 

Păsările de azi au un creier mult mai mare, dar să ştiţi 
că un creier mai mare nu înseamnă neapărat mai multă 
inteligență (ştim! ştim!). 

O importantă modificare, aproape la fel de importantă 
ca mărimea creierului, a fost modificarea piciorului drept 
(fiiis!). Nu, nu mă refer la faptul că ghearele au devenit 
unghii, ci la abilitatea acestui picior de a mânui unelte, mai 
ales când îl ridicăm de pe sol (fuuus!). De fapt, această 
abilitate este efectul modificării unei anumite zone din 
creier, dar este prea complicat să explic aici această core- 
lare (scârtz!). 

Istoria Păsărilor este, în mare măsură, Istoria Uneltelor, 
dar Istoria Biologică a Păsărilor şi Istoria Uneltelor se 
suprapun, parţial. Sunt sigur că ştiţi că numeroase păsări 
ovipare şi vivipare foloseau unelte (kkkk/). Dar puţini ştiu 
că unele specii de păsări ovipare şi vivipare fabricau unel- 
te folosind numai ciocurile (habar n-aveam!). Aceste păsări 
nu erau totuşi... Păsări. 

În ordine cronologică, prima specie de Pasăre (cu p mare!), 
este considerată specia Pasărea Noilor Unelte, care, în 
urmă cu vreo cinci sute de mii de ani, a fabricat pentru 
prima oară unelte folosind alte unelte (scârtz!). Nu, nu, 

nu era specia noastră (nuuu?!), dar a fost strămoșul nostru 
direct! 

Până la descoperirea focului — cea mai mare descope- 
rire a Păsărilor — strămoşii noştri au fabricat numai unelte 
de lemn şi, dacă le putem considera astfel, au folosit ca 
unelte unele mici plante şi animale toxice (puah!). S-au 
păstrat numai unelte de lemn pietrificate şi unele, mult 
mai recente, modificate prin ardere (mai scurt!). 

După descoperirea focului, întrega biosferă, întrega 
planetă, întregul univers, s-au făcut mai mici (cum adică?), 
metaforic vorbind, desigur (ahah!). Atunci a început civili- 
zația, din punctul de vedere al Păsărilor! 

Istoria Biologică a continuat, pentru că, până la noi, au 
apărut destul de multe alte specii de Păsări care foloseau 
unelte — şi ce unelte! — într-un mod tot mai inteligent. 

Pare greu de crezut, dar au existat două perioade în 
care au existat, simultan, trei specii de Păsări (uuaauu!). 
Azi există numai una, Pasărea Inteligentă Frumoasă, adică 
noi (clapuri furtunoase)! 

S-ar putea argumenta că Istoria Biologică a Păsărilor 
s-a terminat odată cu inventarea zootehniei, adică odată 
cu primele ferme de viermişori, crustacee şi insecte (7711711), 
cu începuturile cultivării Nucului Gustos (nnnn!) şi cu în- 
ceputul amestecării raselor (00007). De atunci a început 
Istoria, stimat auditoriu, şi scurta mea expunere se încheie 
aici (fâââs!). 

Dacă doriţi să puneţi întrebări, sunt pregătit să vă răspund. 

— Domnule Profesor, vă rog să ne spuneţi când au în- 
ceput Păsările să folosească focul. 

— Focul este folosit de circa trei sute de mii de ani, deci 
era folosit cu mult înainte de apariția speciei noastre. 

— Domnule Profesor, dispariţia speciei Pasărea Inteli- 
gentă Urâtă are legătură cu apariția speciei noastre? 

— Se pare că, indirect, am provocat dispariţia acestei 
specii, prin răspândirea noastră pe toate continentele, 
deşi nu ne-am întâlnit, cioc lângă cioc, decât foarte rar. 

— Când am început, noi, Păsările, să vorbim? 

— Depinde ce înțelegeți prin „a vorbi”. Odată cu dezvol- 
tarea creierului şi, mai ales, odată cu apariția, undeva în 
gâtul nostru lung, a „mușchilor sonori”, am început să vor- 
bim tot mai mult şi mai bine. Se pare că Pasărea Inteli- 
gentă Urâtă nu vorbea la fel ca noi şi folosea mai mult 
croncănitul, ciripiturile, clămpănitul şi fluierăturile. 

— Domnule Profesor, care este, după părerea dumnea- 
voastră, cea mai mare ameninţare naturală pentru civili- 
zaţia noastră? 

— Civilizaţia noastră foloseşte în prezent cantități de 
energie şi de entropie negativă de proporții realmente 
cosmice. Nu cred că, în aceste condiţii, există vreun peri- 
col natural la adresa civilizației Păsărilor. 

— Domnule Profesor, Marele Impact a avut vreo legă- 
tură cu dispariţia civilizației MamBi? 

— Nuuu, drăguță, civilizația MamBi a dispărut cu mai 
mult de patruzeci şi două de milioane de ani înainte de 
Marele Impact, cum să aibă vreo legătură? 

VideoFlash-ul vizionat a fost introdus în VideoReţea de o 
Pasăre care a dorit să rămână anonimă. Informaţiile oferite sunt 
corecte, dar nu conțin nimic nou. Figura conferențiarului, ne- 
obişnuită, orice s-ar spune, şi fondul sonor, sunt realizate şi 
asociate electronic. Termenul „profesor“ este desuet şi folosit 
foarte rar. Socio Analiza făcută de Grupul ViceViceExperților 
nu a detectat scopul/scopurile realizatorului/realizatoarei şi nici 
motivul adăugării fondului sonor, care distrage frecvent atenția 
privitorului. Sugestiile dumneavoastră în legătură cu acest 
scop şi motiv pot fi trimise la adresa VideoReţea * soc * pas * 
int * fru * tot * ce * doreşti. 

„Curcanul ăsta nu se poate abţine să mă privească” — se 
gândi Criol — „de fiecare dată când trece în fugă pe lângă 
mine.” 

„Puicuţa asta nu ştie altceva să facă” — se întrebă Dipo- 
lio — „decât să stea pe prisma aceea bej-translucid, conec- 
tată la VideoSunetMiros? Precis că cizmulițele sunt cu aer 
răcit.” 

“Oare trece pe aici numai de trei ori pe lună sau mai 
des? Pentru vârsta lui, aleargă destul de fluid.” 

„Oare ce face când nu se odihneşte? Sau poate că acum 
nu se reface, ci... crrrc... pare destul de concentrată...” 

Dipolio nu îndrăznea să se suprapună peste comuni- 
caţia ei. Interferenţa ar fi fost un bruiaj nepoliticos. 

„Dar dacă... ? De fapt, ce să-i transmit? Audiţie plăcut 
mirositoare?” 

După trei luni — se apropia iarna, cu ploile ei scurte şi 
abundente - Dipolio ştia că se plimbă pe malul lacului 
pentru ultima dată înainte de sfârşitul anului. 

„Tot pe prisma bej, tot de trei ori pe lună, mereu în 
aceleaşi zile, mereu altfel colorată, dar... nu-mi vine să 

cred... acum e deconectată şi nu stă în mijlocul cristalu- 
lui, ci la margine...” 

Dipolio se opri şi, trei clipe, nu îndrăzni să se întoarcă. 
Criol îl privea fără să spună ceva, cu privire parcă tot mai 
veselă sau tot mai tristă, nu era foarte clar. Apoi lovi uşor 
cu ciocul locul gol de lângă ea... 

„Da' timid mai e curcanul ăsta 

„Nu este cea mai frumoasă puicuţă din lume, dar e cea 


77 


mai simpatică!” 

— Criol! 

— Dipolio! 

— Ştiu, te-am identificat după aspect, în VideoReţea! 
N-a fost prea greu, deşi ai un profil... absolut... tipic! 

Dipolio se roti încurcat de la stânga la dreapta şi invers. 

— Profil, în sensul... 

— În sensul cel mai general, Dipolio. 

— Tipic, în sensul... 

— În sensul cel mai general, Dipolio. 

Dipolio se roti mai relaxat de la dreapta la stânga şi invers. 

— Înseamnă că te-am interesat! 

— De fapt, doream să aflu de ce te interesez eu pe tine! 

— Crrrc! Şi... ai aflat? 

— Nu. De aceea eşti aici, pe cristal, lângă mine! Spune 
tot! 

„Directă... foarte directă... prea directă.” 

— Ascultă, Criol, nu crezi că e cam devreme să-ți spun... 
tot? 

— Nu. Vine iarna... 


23 


DIALOGUL PĂSĂRILOR László Tarko 


517 

— ...şi nu-mi place să ne mai întâlnim aici, pe malul la- 
cului. 

— Nici mie! 

— Vezi? Şi nu-mi place să ne întâlnim în altă parte dacă 
nu ştiu... aproape... totul despre... 

— Am înţeles. În câteva cuvinte... am cincizeci şi cinci 
de ani... am educat trei pui... 

— Trei?! 

— Trei... Sunt Poet şi Astronom Căutător. Sau invers. 

— Ştiu! Cauti asteroizi periculoși! Şi comete primejdi- 
oase! În afară de numărul de pui, am aflat din Reţea tot ce 
mi-ai spus până acum. De ce ai secretizat poeziile şi nu- 
mărul de pui? 

Dipolio păru încurcat. De fapt, chiar nu ştia răspunsul. 

— Nu ştiu de ce... îți spun altă dată... 

— Nu mi-ai spus esențialul. Un lucru pe care nu-l pot 
afla decât de la tine. Direct! De ce sunt interesantă pentru 
tine? 

— Iată de ce. În urmă cu trei luni... şi jumătate... nu ştiam 
nimic despre tine. 

Nu puteai fi interesantă decât datorită... aspectului. În 
urmă cu trei luni, lucrurile s-au schimbat! Ai devenit 
demnă de atenţie pentru că am remarcat că nu pot afla 
nimic despre tine din Reţea! Nimic! Nici măcar numele! 
Eşti o enigmă totală! Ai ascuns, dintr-un motiv misterios, 
desigur foarte interesant, totul! Acum eşti aici, pe cristal, 
lângă mine! Tu m-ai invitat! Spune tot! 

Adierea vântului. Un fluturat slab de sivle zburătoare. 

Trecu destul de mult timp până ce Criol întrerupse tă- 
cerea. 

— Îţi voi spune numai lucruri importante. Am împlinit 
ieri... treizeci şi unu de ani... şi... 

„Arată de douăzeci şi cinci.” 

— „sunt singură. 

— Singură, singură? 

— Da. 

— Şi eu sunt singur... în sensul că acum nu am o prie- 
tenă. Primul meu pui a trăit cu mama lui, al doilea tot cu 
mama lui... cu cealaltă mamă... dar se pregăteşte să plece, 
a găsit o puicuţă potrivită, iar al treilea, cel mai tânăr, stă 
cu mine... N-am fost niciodată singur, pentru câ... ne-am 
întâlnit mereu... destul de des... toți şase. Am... 

— Dipolio, opreşte-te. Eu sunt mult mai singură! 

— Acesta e marele tău secret? Că eşti singură? 

— Nu. Marele meu secret este motivul pentru care sunt 
singură. 

Dipolio se întrebă dacă e cazul să continue, dar simțea 
că nu poate să plece şi întrebă prudent: 

— Îţi plac mai mult... puicuţele... decât... curcanii? 

— Nu! Dacă era aşa, nu te invitam pe cristal, lângă mine, 
şi nici nu aş fi singură. 

Criol păru că se gândeşte o clipă şi continuă: 

— Uite, Dipolio, îți pun câteva întrebări cu răspuns cu- 
noscut de toată lumea. 

— Dacă răspunsul e „cunoscut de toată lumea”, chiar 
sunt curios de ce doreşti să pui acele întrebări. 

— Să vedem cum te descurci. Când devine un pui... 
oficial... Pasăre? O nouă Pasăre pe Unay? 

Întrebarea era neaşteptată, dar Dipolio cunoştea răs- 
punsul. 

— Se fac testele acelea care arată când... Pasărea în deve- 
nire... poate respira, poate bea şi poate mânca... singură. 
Dacă toate probele dau rezultate bune — există o limită 
minimă a punctajului — puiul este înregistrat în toate ba- 
zele de date ca nouă Pasăre. De fapt, chiar atunci — şi nu- 
mai atunci — primeşte numele dorit de părinți. 

— Şi dacă nu toate probele dau rezultate bune... 

— Ştii foarte bine, este ţinut mai departe în instalația 
aceea complicată, mai mare decât casa în care locuiesc 
acum, nici nu ştiu exact cum se numeşte. 

— Aparatele astea... au greşit vreodată? 

— Vrei să spui că... Nu, n-au greşit niciodată! De se- 
cole! 

— Dar mama? 

„Puicuţa asta simpatică doreşte să mă încurce?” 

— Ce-i cu mama? 

— Când devine ea... oficial... o nouă mamă pe Unay? 

— Exact în acelaşi moment în care puiul este înregistrat 
ca Pasăre! Nu înţeleg... deocamdată... unde vrei să ajungi. 

— Sunt sigură! Dar, dacă maşina cu pui nu greşeşte 
niciodată, de ce mama nu devine... mamă... în primul mo- 
ment... ştii tu...? 

Dipolio izbucni într-un râs zgomotos, fără reținere. 
Dar, de fapt, de ce să se abțină? 

— Hac! Când curcanul ei o... ciufuleşte... prima dată?!? 

Dar Criol continuă la fel de serioasă. 

— Nu, nu! În primul moment, adică o clipă după ce a 
donat embrionul microscopic. 

Dipolio nu înțelegea. Discuţia cu această puicuţă tânără, 
inteligentă şi drăguță, devenea aproape ştiinţifică! 

— Hac! E o întrebare foarte interesantă. Nici nu-mi 
vine să cred că în urmă cu nouăsprezece minute alergam 
pe malul lacului şi... întorceam capul spre tine! 

— Deci? 

— la să vedem. Embrionul este extras după douăzeci şi 
una de diviziuni ale celulelor, când include aproape două 
milioane o sută de mii de celule. Dacă mă gândesc mai bine, 
din acel moment puicuța nu mai are nicio răspundere, cel 
puţin până la naşterea oficială a Păsării. Ăsta trebuie să 
fie motivul! Din cauza asta este declarată puicuța mamă 
numai după patru luni. Lipsa responsabilităţii! 

Criol părea să fie deja la următoarea verigă a lanţului 
logic şi continuă, fără pauză şi fără să clipească: 

— Dar dacă doreşte să aibă o răspundere? Dacă, timp 
de patru luni, refuză să doneze? 

Curcanul desenă încet prin aer, cu ciocul, un cerc ima- 
ginar, semn de derută amestecată cu mirare şi curiozitate. 

— N-am auzit de aşa ceva!! De peste un secol puicu- 
tele... donează fără să le oblige nimeni... dar, să refuze?! 
Niciodată! 

Dipolio se opri, nu mai schiță curbe aeriene imaginare 
şi continuă gânditor: 

— Dar, dacă ar refuza, cred că... într-adevăr... ar putea 
fi considerate... declarate... dar atunci ar trebui să... cum 
se spune?... să nască. 

După câteva secunde de tăcere, Criol se destăinui. 

— Din acest motiv sunt singură, Dipolio! Pentru că do- 
resc să fiu... mamă... astfel... şi niciun curcan nu a accep- 
tat... lucrul ăsta... Au fugit... toți trei! 

Dipolio părea destul de încurcat. 

— Eşti cumva... diferită? 

— Aşa au întrebat şi ceilalți! 

— Eu sunt om de ştiinţă. 

— Şi poet! Nu, n-am nimic clar detectabil! Dacă aş fi 
avut, n-aş fi îndrăznit să mă gândesc la... Am făcut toate 
analizele genetice, dar... nimic diferit! Asta ar fi, desigur, 
singura explicaţie a dorinței mele, dar... nimic! 

Tăcură un timp, amândoi. 

Criol schimbă pe neaşteptate subiectul. 

— Te-ai născut în Antarena. Eu în Țărmul Liniştit, 
aproape de Melonia. 

— Acum, destul de ciudat, ne-am întâlnit aici, în Zon- 
tarena. 

— Din Antarena în Zontarena. Cum ai ajuns aici, Di- 
polio? Direct sau ai trăit şi pe alte continente? 

— Poveste lungă... 

— Nici nu ţi-am spus cu ce-mi ocup timpul. 

— Cu ce îţi ocupi timpul? 

— Sunt educatoare naturală... 

— Naturală, adică... 

— „adică nu prin Video, ci cu pui care umblă pe lângă 
mine şi pun tot felul de întrebări! Dar mai mult timp învăţ! 
Mă documentez! 

— Bănuiesc subiectul. 

Criol se ridică brusc şi, cu o voce joasă, spuse, pe un tot 
aproape normal şi voit oficial: 

— Ei, domnule Dipolio, v-am reţinut cam mult de la 
importantele dumneavoastră treburi. Cred că este cazul 
să ne despărțim! 

Dipolio nu se ridica. Stătea tăcut, parcă ascultând adie- 
rea vântului şi fluturatul sivlelor zburătoare. Apoi vorbi. 

— Da, acum plecăm, tu încolo, eu încoace, dar ne vom 
întâlni mâine, sper, la Spectra. 

— De ce eşti atât de sigur, Dipolio, că voi accepta? 

— Nu sunt sigur, dar doresc să ne întâlnim şi mâine şi 
peste zece ani şi... poate... peste şaptezeci şi unu! 

Criol nu era nici veselă, nici curioasă. 

— Te-ai hotărât brusc să rămâi alături de mine... pentru... 
totdeauna?! 

— Nu brusc, ci în treizeci de secunde! 

— De ce doreşti să faci asta, Dipolio? 

— Ştiu foarte bine de ce! Dar până mâine tac! 

— Peste şaptezeci şi unu de ani vei împlini o sută două- 
zeci şi şase şi...! 

— Am zis „poate peste şaptezeci şi unu”! Ştiu exact ce 
vârstă voi avea peste şaptezeci şi unu de ani! 

— Dar despre... ideile mele ciudate... ce zici?! 

— Mă voi gândi toată noaptea! Negociem mâine! Poate! 

— Voi veni mâine la Spectra. Cu o condiție! 

— Care?! 

— În seara asta trebuie să-mi trimiţi, prin Reţea, trei 
poezii! 

4/14 Poezie 


Gândul 


Caldă, rece, în mişcare, înțeleasă uneori. 

Gaze, plasmă, pulberi moarte, mii de miliarde sori. 
Lume, tu de stele plină, mintea când te-a măsurat 
l-a-nceput n-a vrut să creadă. Ani lumin-a inventat. 
Infinită sau finită? Fără capăt, limitată? 

Curbă, dreaptă? Cine ştie? Gândul te cuprinde toată. 
Te cuprinde, te străbate, depăşind viteza T. 

Singur el o poate face. Tu n-ai gânduri! Teme-te! 


Praf în haos 


Vin semnale din... 

Di - cO - Pa - nE - Ra - tA - Zin. 

Vin semnale din hăul dimprejurul meu. 
Care oare zeu le-a scăpat sau le-a dat drum’? 
Când, de ce şi cum? 

Labirinturi îl ascund, 

cu abisuri fär’ de fund, 
de eter şi vid pereți. 
Aştri ca peceți 

pure, reci, închid demult 
zeul ce-l ascult. 

Să vorbeşti ce te-a făcut 
antic idol mut? 

Cine eşti când ne asculți? 
Cine eşti când spui ceva? 
Nu poți fi decât 

praf în haos sau puicuţă, 
Li - fE- To-gE-Zuţă. 
Praf în haos sau curcan, 
Gi-rE-Ho-pE-Zan. 


Unay-bis 


Urc. Văzduhul vibrează, se opune. 

Lama navei mele îl învinge, îl supune. 

Viteza creşte, greutatea creşte. 

Goana stelelor spre mine nu se opreşte. 

Mă înalț tot mai sus. Apăsarea dispare. 

E imponderabilitatea. O stare 

stăpână la limita dintre forţe. 

Atmosfera e rară şi piere. Stelele-mi par acum nişte torţe. 

Pleoapele pentru o clipă coboară. 

Voi pleca mai departe. Orbita de-acum e doar temporară. 
Am aşteptat, am aşteptat. Secunda zero a sosit. 
Am apăsat butonul Zx şi am pornit. 

Gazela descrie, lent la-nceput, o spirală. 

Apoi se-nfige în marea-nghețată şi neagră, în lumea astrală. 
Unay se preface-ntr-o stea. 

Eu zbor cu gândul şi Gazela mea. 

Privesc prin ecranul de pelucid. 

Steaua-țintă încă ochii nu mă face să-nchid. 
Singurătatea şi vidul, deşi vid, mă apasă. 

Are o viață străină şi neînțeleasă. 

Din adâncul acestui quasi-pustiu 

se reped spre nava mea meteori, apoi radiaţii 
născute şi-accelerate-n necunoscutele spații. 
Maneta neagră — o mişcare reflexă. 
Computerul calculează o curbă complexă... 

Şi iar liniştea vidului. Sunt obosit. 

Numai luminile spun „cosmosul nu a murit.” 
Deschid ochii. Privesc prin ecranul de pelucid. 
Zenod, noua ţintă, ochii mă face să-nchid. 
Acolo-i sfera, pe orbita-i cunoscută. 

Mă apropii de ea făcând o volută. 

Cobor. Văzduhul vibrează, se opune. 

Lama navei mele îl învinge, îl supune. 

Viteza scade, greutatea creşte. 

Fuga stelelor de mine nu se opreşte. 

Cobor tot mai jos. Am ajuns. Apăsarea persistă. 
Normal. Din nou greutatea există. 

Tăcere grea, noapte şi vibrații. 

Huc! Cam putin pentru prime senzații. 

Mă ridic. Voi ieşi. Simt un fior imprecis. 
Străina va fi, să sperăm, Unay-bis. 


Criol, te rog, scuză-mă pentru aceste poezii. Sper să ți se pară 
acceptabile. Nu mi-a plăcut prea mult ceea ce am scris în ulti- 
mul timp. Asta e! 

5/14 Ultimul zbor 


Țiuuu OaquissssuuzizuziCentruoasoascrcrcrpspsOaquisss. 

În primele secunde n-am ştiut ce s-a întâmplat. Becul 
de control Bk ardea liniştit, cu lumina lui galben-solară. 
Dar ceva nu era în regulă. Am apăsat trei butoane, Tc, Tp 
şi Ty, am mişcat comutatorul Ce. Tocmai mă gândeam că 
trei-patru secunde de căutare sunt cam mult pentru un 
cosmic de categoria Rz, când schimbarea, da, am văzut clar 
care era schimbarea. 

Trecuseră patru secunde. 

Am avut o clipă senzaţia că mă aflu în Camera Rece. 
Mintea a început să-mi lucreze din nou normal abia după 
ce am constatat că nu intervenise nimic altceva. Era clar 
că de-acum încolo nu voi mai putea aprecia situația de 
ansamblu a misiunii. Ştiam că zborul continuă. Ştiam pe 
ce traiectorie şi cu ce viteză mă mişc. Dar, într-un anumit 
moment şi într-un anumit punct, trebuia să încep o anu- 
mită manevră. Apoi, în alt moment şi în alt punct, trebuia 
să termin o altă manevră. Cu precizie totală! Voi mai avea 
însă acea precizie absolută, în timp şi spațiu, necesară, 


35 


DIALOGUL PĂSĂRILOR László Tarko 


dar nu suficientă, în orice zbor cosmic serios? Mi-am dat 
seama brusc de amploarea catastrofei. Mi-am dat seama 
că, dacă nu acum, dacă nu peste o oră, atunci peste o zi 
sau o lună mă va cuprinde inevitabil acea nesiguranță fa- 
tală că nu mă aflu pe drumul cel bun, că m-am pierdut în 
spaţiu, că traiectoria mea nu are şi nu va avea niciun punct 
comun cu cea a bilei calde şi albastre de pe care am plecat 
şi unde, cu atâta timp în urmă, speram să mă întorc. 

Trecuseră treisprezece secunde. 

Va trebui să înfrunt toate dificultățile singur. Singur, 
timp de multe luni. 

Acum ştiu precis câte luni, dar peste o săptămână? Să 
vedem dacă anul de antrenament şi izolare experimen- 
tală petrecut în laboratorul roşcatului Pitixe îmi va fi de 
folos. leşisem de acolo epuizat şi cu câteva idei fixe. Una 
dintre ele a fost mai târziu aplicată... undeva... Am intrat 
apoi în perioada de pregătire a acestui zbor, mă scuzati, 
nenorocit. 

Trecuseră douăzeci şi patru de secunde. 

M-a cuprins deodată ciuda. Mi-am amintit de orele pe- 
trecute în Camera de Presiune, de marşurile intermina- 
bile pe jos, de timpul petrecut în laboratorul subacvatic 
cu nume complicat, unde am memorat structura navei şi 
am exersat repararea motorului, de aspectul robotului 
care mi-a dat, săptămâni la rând, documentaţia, de info- 
cubul în care am analizat exemplarele de plante şi animale 
pitice pe care trebuia să le iau cu mine. Şi toate astea, pen- 


36 


DIALOGUL PĂSĂRILOR László Tarko 


tru ce? Pentru ca acum să sufăr accidentul ăsta stupid, a 
cărui cauză n-o cunosc, dar sper s-o cunosc cândva... Voi 
face totul ca să ajung să o cunosc. 

Trecuseră treizeci şi trei de secunde. 

Spaţiul negru şi rece în mijlocul căruia mă aflam — mij- 
loc este un fel de a spune — mi s-a părut mai ostil ca nici- 
odată. Înainte de a gândi chiar, piciorul drept mi s-a mişcat 
şi conul ermetic mi-a închis capul. „Trebuie să ies afară ca 
să verific dacă suprastructura navei e în regulă.” „Trebuie 
să respir şi să mă mişc cât mai puţin.” „Mai puţin decât 
până acum?” „De fapt, nu s-a schimbat nimic.” „Aproape 
nimic.” „Mă îndrept spre Nutep.” „Trebuie să înghit pu- 
țină pastă, din aceea cu gust acrişor.” 

Trecuseră patruzeci de secunde. 

Am simţit cum o linişte nefirească mă învăluie, mă cal- 
mează şi-mi trimite în minte ideea „putea fi mai rău”. Ce 
s-ar fi întâmplat dacă, de pildă, aş fi păţit-o înainte de co- 
borâre sau, la fel de rău, când aşteptam semnalul plecării 
spre casă? Nici măcar nava n-ar mai fi ajuns înapoi. Aşa, 
cel puţin, ştiu că, indiferent ce se întâmplă cu mine, nava 
va fi, mai devreme sau mai târziu, interceptată, deschisă, 
cercetată... lar dacă defecțiunea ar fi fost provocată de un 
meteorit... probabil n-aş mai fi existat ca să evaluez conse- 
cințele. În definitiv, este o defecțiune minoră, care nu-mi 
amenință viaţa. Adică n-a schimbat drumul navei, n-a în- 
trerupt alimentarea cu energie, aer şi apă, n-a provocat 
un incendiu sau depresurizarea navei. Atunci de ce m-a 

cuprins spaima în primele clipe, de ce piciorul drept mi 
s-a mişcat chiar înainte de a gândi, închizând ermetic 
conul? De ce acum mă gândesc, pentru prima dată în tim- 
pul unui zbor, că nu e nimic de făcut? Cu o şansă de cinci 
la sută ultimul zbor. 

Trecuseră patruzeci şi opt de secunde. 

În minte mi s-a conturat Unay. Ce voi găsi oare la întoar- 
cere? Un ocean global populat numai cu peşti imuni la 
Boala Violetă? Sau continente cutreierate numai de Tri- 
buri Sălbatice? Curios! Mă gândesc la întoarcere, semn că 
secundele de pesimism au trecut, dar ea pare ceva plin 
de surprize neplăcute. 

Trecuseră cincizeci şi trei de secunde. 

Mi-am imaginat — cam târziu, cosmic Oaquisu, cam 
târziu — câteva cauze posibile ale accidentului. Inutil. 
Chiar dacă aş fi reuşit să identific motivul, aproape sigur 
n-aş fi putut să repar nimic. Instalaţia era dintre acelea 
care se autoreparau, cel puţin în cazul subansamblelor 
principale, ceva nou în materie. Dacă nu reuşise singură... 
însemna că suferise una dintre acele defecţiuni care nu 
pot fi reparate de o Pasăre. Singură. Sunt curios ce va arăta 
expertiza de laborator. Pe Unay, acasă, desigur. Oare care 
va fi ocupația mea principală în următoarele zile? Acum, 
când... Am ştiut, peste câteva fracțiuni de secundă, cum 
va începe noua etapă a vieții mele, etapă de neuitat şi, 
poate, hotărâtoare: cu o masă gustoasă. 

Trecuseră şaizeci de secunde de la pierderea legăturii cu Unay. 

O voce monotonă repeta la nesfârşit: 

— Cosmic Oaquisu, răspunde! Oaquisu, răspunde! 
Cosmic Oaquisu, răspunde! 

— Da, Centru! Răspund! Te aud bine! Repet, te aud 
bine! Repet, te aud bine! 

— Telescanerul arată că totul merge bine. Nava e în 
stare bună, toți piticii trăiesc, corpul tău e în stare bună, 
nici măcar nu dormi. De cinci minute încercăm să te auzim, 
Oaquisu, dar tu taci! Ce faci? Pictezi, scrii poezii? 

— Cred că n-am tăcut deloc, dar, un minut sau mai mult, 
legătura cu voi s-a pierdut. Habar n-am de ce! Şi nu mi-a 
plăcut deloc... 

— N-are importanţă! Oaquisu, peste o sută de zile ajungi 
pe Inelul de Argint. Peste încă o săptămână cobori de pe 
orbită, direct la Centru. 

— Spune-mi ceva nou! 

— Îți spun, sper să-ți placă. Oaquisu, corpul tău, plan- 
tele şi animalele pe care le-ai dus cu tine, au fost telestu- 
diate continuu. N-ai călătorit degeaba doi ani prin cosmos 
şi n-ai vizitat inutil Zenod. Acum ştim totul, despre influ- 
enţa... despre influența zero-gravitaţiei şi a micro-radia- 
țiilor, despre psihologia izolării, despre corelarea influen- 
telor... în sfârşit... totul despre toate... 

— Nu putem şti totul despre toate! 

— Putem! Au fost, ştii bine, alți două sute cincizeci şi 
trei de cosmici înaintea ta şi fiecare a plantat o floare în po- 
iana luminoasă a cunoaşterii. Dar Automatele şi Roboții, 

trimişi acolo unde eşti tu, au făcut şi fac acelaşi lucru ca 
tine. După ce ajungi înapoi, se va decide, foarte probabil, 
că influența spațiului asupra bacteriilor, plantelor, anima- 
lelor, ciupercilor şi... Păsărilor este o Problemă Rezolvată. 

— Foarte probabil? Asta înseamnă... asta înseamnă... 
Pitixe... 

— Da, asta înseamnă că tu, Oaquisu, eşti, aproape sigur, 
ultima Pasăre care a zburat şi va zbura în cosmos! 

— Ultima?! Asta înseamnă că eu... niciodată... după 
doi ani de singurătate, nu mai pot... va trebui să mă ocup 
cu altceva... dar cu ce? 

— Ai timp de gândire mai mult de o sută de zile. Poate 
vei găsi altceva... 

— Imposibil! Înainte de plecare m-am transformat... am 
încercat să mă adaptez special pentru acest zbor... şi pentru 
următoarele... 

— Ce-ai făcut?! De ce taci? Oaquisu, răspunde, te rog! 
Oaquisu, răspunde! Cosmic Oaquisu, răspunde! 

Jirin se aşeză mai comod şi începu să vorbească. 

— Te cunosc, Venade, datorită comunicării explicative, 
clare şi scurte, pe care ai plasat-o în Reţea, dar am dorit 
să discutăm cioc lângă cioc, nu... 

Venade o întrerupse, oarecum nesigur: 

— Care comunicare? Conţinea imagini mobile în infra- 
roşu sau ultraviolet? 

— Aceea cu şaptesprezece secvențe, din urmă cu patru 
ani... 

— Patru ani?! Crede-mă, Jirin, că nu-mi pot aminti tot 
ce am plasat... sau am şters... sau am deplasat... în Reţea 
în ultimii patru ani. Te rog aminteşte-mi subiectul textu- 
lui. 

— Desigur. Titlul era „Transformarea — un cadou mi- 
nunat.” 

Fără să se poată abține Venade comentă: 

— A... prostia aia... scuză-mă... te ascult. Cu ce te pot ajuta? 

— Cred că este evident. Doresc să fac prietenului meu 
cadou o... transformare. Suport eu costurile. 

Venade era destul de surprins că textul său are încă 
ecou, după atâţia ani. 

— Preţul e foarte convenabil. Înainte de a discuta amă- 
nunte tehnice sunt obligat să te întreb dacă... prietenul... 
este de acord cu... transformarea... sa. De fapt, era bine să 
veniți împreună. 

— lartă-mă, trebuia să precizez de la început: eu doresc 
să mă transform. 

„În acest domeniu înveți toată viața!”, se gândi Venade 
şi, după o secundă de reflecţie, repetă întrebarea, modifi- 
când o singură literă: 

— În acest caz, trebuie să te întreb dacă... prietenul... 
este de acord cu... transformarea... ta. 

— Cadoul ar trebui să fie o surpriză... nu i-am spus că 
mă întâlnesc cu tine. 

Nu era nevoie ca Venade să mimeze surprinderea. Era, 
într-adevăr, contrariat. 

— Stai puţin, Jirin, stai puțin, cadoul ăsta nu e o nucă 
motola sau un pahar de stanko. Este o transformare, nu prea 
uşor de făcut şi aproape imposibil de... refăcut. Dacă lui 
n-o să-i placă... s-ar putea să... plece... mă înţelegi? Adio 
prietenie... Gândeşte-te, am şi eu o răspundere! 

— Din acest motiv am venit aici. Trebuie să găsim amân- 
doi o transformare potrivită. Ceva absolut acceptabil şi 
pentru mine şi pentru el. O surpriză foarte agreabilă, ori- 
ginală şi, desigur... nepericuloasă! 

— Uşor de spus, greu de... în sfârşit... să încercăm. Origi- 
nală e imposibil, vei vedea şi, din acest motiv, surpriza va 

fi departe de... va fi puțin mai mică, să fie clar! Ai măcar 
o idee generală despre natura modificării dorite? 

— Nu! Ştiu că genetica a progresat enorm... 

— Una este progresul geneticii, alta e evoluţia ingine- 
riei genetice. Nu au prea mare legătură una cu alta. Una 
este să cunoşti perfect genomul Păsărilor, alta este să în- 
țelegi perfect cum poate fi modificat şi cum poate fi trans- 
formată o Pasăre. 

— Ce păcat! Credeam că primul pas perfect a fost urmat 
de al doilea pas perfect. 

„Cum se va termina oare discuţia asta?”, trecu prin 
mintea lui Venade, care făcu următorul pas, mai mult sau 
mai puțin perfect, al explicației. 

— Ai idee, Jirin, câte modificări ale fondului nostru ge- 
netic sunt posibile? 

Pentru Jirin, milionul era cel mai mare număr imagi- 
nabil. 

— Câteva milioane? 

— Mii de miliarde! De fapt, sunt mult mai multe, aproape 
infinit de multe! Un ocean, un cosmos de modificări. lar 
efectele posibile sunt şi mai numeroase! Mai numeroase 
ca infinitul! Funcționarea fiecărei gene are zeci de conse- 
cinte, iar fiecare dintre însuşirile care ne definesc ca Păsări 
este cauza interacțiunii a zeci de gene. Culmea e că unele 
verigi ale lanţului încep să lucreze sau se opresc din muncă 
numai când în corp intră anumite substanțe... Ca să nu 
mai vorbesc că avem vreo douăzeci şi şase de mii de gene. 
Aşa că... 

Prin mintea lui Venade se rotea o țesătură nesfârşită 
de gene-cauză, însuşiri-efect şi fluxuri colorate de fluide 
care-i stăvili o secundă explicația însuflețită. Apoi întrebă: 

— Câte transformări admisibile crezi că au fost identifi- 
cate? 

— Zău, nu ştiu. Ce înseamnă, te rog, admisibile? 

— Adică fără efecte secundare nedorite. Poate n-o să-ți 
vină să crezi, dar cunoaştem numai nouăzeci şi trei! lar 
ceva mai mult de opt sute sunt catalogate primejdioase. 
Restul sunt considerate... 

Jirin îl întrerupse. 

— Ce înseamnă, te rog, primejdioase? 

— Tu ce crezi? 

— Am unele idei. Totuşi... dă-mi trei exemple! 

„Discuţia devine interesantă. Să continuăm.” 

Venade trase aer în piept şi scoase din memorie primul 
exemplu. 

— Ţi-ar plăcea, de pildă, să fii imună la Boala Violetă? 
Complet imună! 

— Desigur! 

— Chiar dacă ar creşte riscul ca, pe la vârsta de şaizeci 
şi trei de ani, să dobândeşti o gravă afecțiune... mentală? 

Jirin dădu fără ezitare un răspuns neaşteptat: 

— Depinde de risc! 

„O puicuţă căreia îi place pericolul! Să vedem mai de- 
parte.” 

— Dar ce zici, dacă, aşa, în patru-cinci zile, ai căpăta un 
cioc... luminos! 

— Cum?! La ce mi-ar folosi? Să atrag noaptea insecte 
comestibile? 

— „Puah!” Ai deveni, poate, mai atrăgătoare pentru 
prieteni. 

— Poate! Şi consecinţa... secundară? 

— Un ficat cu treizeci la sută mai mic! Absolut sigur, e 
dovedit experimental pe struți şi pelicani. 

— Parcă n-aş încerca. Ştiu ce sunt pelicanii, Venade, 
dar struții... cum arată? 

— Struţii seamănă oarecum cu noi, dar sunt de două 
ori mai scunzi şi au nişte capete şi ciocuri ridicol de mici. 
Nu mai comentez că se înmulțesc prin ouă moi, mici şi 
multe, de culoare verzuie. 

Din nou Venade respiră adânc şi continuă. 

— În sfârşit, ai dori să capeţi, cam peste zece zile, o me- 
morie nemaipomenită, absolută? 

Jirin învățase deja să fie prudentă. 

— Care ar fi aici pericolul? E posibil să nu mai pot uita... 
nimic?! 

— Asta n-ar fi totul. La un moment dat, peste mulţi 
ani, n-ai mai putea memora nimic, pentru că există, totuşi, 
undeva, o limită... N-ai mai putea uita şi n-ai mai putea 
memora nimic. 

— Groaznic! 

Jirin aşteptă trei clipe şi vorbi pe un ton scăzut: 

— Speram, Venade, altceva, probabil e imposibil. 

Fiindcă Venade asculta răbdător, Jirin spuse brusc: 

— Speram să pot zbura! Fără vreun disc aerian. 

Venade nu era deloc surprins. 

— Jirin, asta este cea mai frecventă dorinţă de transfor- 
mare a noastră, a tuturor Păsărilor, dar e o aspirație lipsită 
de speranţă. 

— Dar de ce? De ce? 

— Foarte simplu. Ca să zburăm ar trebui să fim de multe 
ori mai uşoare, adică mult, mult mai mici. 

— Cred că multe Păsări ar accepta. 

— Poate, dar ar dori să rămână la fel de inteligente cu 
un creier de câteva ori mai mic, identic structurat. Asta e 
Problema Nerezolvabilă. 

Jirin nu era încă descurajată. 

— Atunci, Venade, aş putea să mă transform într-o pui- 
cuță splendidă? Asta ar fi, absolut sigur, o surpriză pen- 
tru... Ce zici, e periculos? 

„Nu e splendidă, dar nici nu arată foarte rău!”, aprecie 
Venade, iar cu voce tare ceru o definiţie. 

— Spune-mi, te rog, Jirin, ce înţelegi prin „puicuţă 
splendidă“. 

Jirin ştia exact ce înseamnă asta. 

— Înseamnă o puicuţă cu figură, proporții şi persona- 
litate splendide! 

Venade era surprins de concizia şi exactitatea, cel puţin 
calitativă, a definiției. „Cu ce se ocupă puicuța asta de fapt?” 

— Jirin, în acest caz transformarea nu implică niciun 
pericol, dar... pentru fiecare curcan... figură, proporții şi 
personalitate splendide înseamnă altceva. Ai putea să-mi 
arăţi o puicuţă care este splendidă pentru toți curcanii? 


46 


DIALOGUL PĂSĂRILOR László Tarko 


— Nu cred că există. 

— Eram sigur. Dar ai putea să-mi arăţi o puicuţă care 
este splendidă pentru... prietenul tău? 

— Da, dar... personalitatea... ar fi mai greu de descris. 
Ar fi perfectă, Venade, transformarea mea într-o puicuţă 
splendidă ca... fizic şi cu... personalitatea mea. Surpriza 
ar fi totală! 

— Aici am dorit să ajung. O modificare fizică foarte... 
te rog să mă scuzi... amplă... de acest fel este posibilă şi ne- 
periculoasă, dar presupune schimbarea personalității. S-a 
făcut foarte rar, pentru că eu-ul Păsărilor depinde şi de 
fizic. N-ai mai fi tu, Jirin, ai fi... ce mai... ai fi altfel... te-ai 
transforma într-un mod imprevizibil! 

După o pauză de reflecţie, Venade îndrăzni să adauge: 

— Ceva îmi spune, Jirin, că prietenul tău nu te admiră 
numai pentru fizic... 

Jirin rămase mult timp tăcută. 

— Înţeleg că singura opţiune este consultarea listei ce- 
lor nouăzeci şi trei de modificări acceptabile, admisibile, 
banale, demult cunoscute şi demult aplicate. Unde ar mai 
fi surpriza cadoului, unde ar mai fi originalitatea? 

— Eu te-am prevenit! 

— Tu, Venade, ai... te-ai transformat vreodată? Nu ob- 
serv nimic. 

— E secretul meu! 

Jirin însă nu renunțase. 

— Venade, ce-ar fi să... combinăm două-trei mici „admi- 
sibile”? Care e termenul corect? „A suprapune”, „a corela”? 

„Incepe să-mi placă puicuța asta!” se gândi Venade, 
încercând să păstreze o atitudine la fel de moderată. 

— Asta, Jirin, nu s-a încercat foarte des. Aş zice că re- 
zultatele au fost destul de interesante. Dacă mai rămâi 
aici încă o oră, două... 

— Pentru asta am venit. 

— Atunci vom consulta împreună baza de date. E mult 
de lucru. Priveşte ecranul cel mare din stânga. Acum voi 
realiza tabelul perechilor de combinații... iar acum tabelul 
combinațiilor triple... culorile înseamnă... vezi?... unele 
grupuri se deplasează, altele rămân pe loc... iar tratamen- 
tul biochimic va dura cel mult o lună... cu pauze de câteva 
zile între... şi va depinde de... priveşte coloana a patra... 
dozajul şi debitul cer multă atenţie... va fi un cadou inte- 
resant şi... original... 

Tânărul Amarila micşoră intensitatea luminii şi se aşeză 
pe pătratul covorului cald şi moale. 

Ştia că INFO este maşina care răspunde întrebărilor inte- 
ligent formulate, un fel de Video în care imaginile şi sune- 
tele sunt provocate de întrebările sau comenzile celui 
conectat, fără un scenariu prealabil. Şi, mai presus de 
toate, este sipetul infinit în care este păstrat tot ce a aflat, 
imaginat, descoperit sau inventat vreodată orice Pasăre. 
Tot! 

Este maşina celor plini de curiozitate, a celor dornici 
să afle cât mai multe, să cunoască Probleme Rezolvate şi 
Nerezolvate. Este spațiul virtual al celor care, având în 
față o imagine care provoacă teamă, nu se întorc şi pleacă 
fugind, ci întind prudenți ciocul, întrebându-se: „oare 
asta ce este?” Sau este, pur şi simplu, busola tinerilor aflați 
la prima răscruce a cunoaşterii, dornici să încerce dru- 
muri posibile pe care ar merita să păşească. 

Viaţa este atât de lungă! 

Prinse cu grijă plăcuțţa flexibilă, o strânse cu putere în 
colțul drept şi apoi o lovi uşor în centru. Dorea cât mai 

multe imagini şi sunete, nu numere, cuvinte şi tabele. 
Apoi miji ochii. 

Artă, tehnologie, rețete culinare, mentalități, filosofie, 
limbaje artificiale, medicină, geografie...? Nu! Astăzi, 
Amarila era decis să pună întrebări... cosmice! 

— Cum arată Galaxia Păsărilor? 

Ochii lui Amarila se umplură pe dată cu un vid negru 
plin de puncte luminoase care se mişcau lent, în grupuri. 
Stoluri imense, pe culoarul curb al unei piste aeriene ne- 
văzute. Niciunul nu se grăbea, niciunul nu încetinea. 
Imaginea se modifica încet, sugerând îndepărtarea, iar 
punctele se uniră treptat într-un nor alb, spiralat. Undeva, 
puţin dincolo de margine, alte trei mici pete albe. Sateliți 
galactici ? În centru... o pată întunecată, un nimic rotitor, 
strălucitor de negru! 

La un moment dat, discul spiralat şi neaşteptat de sub- 
tire se opri. Timp de un minut nu se întâmplă nimic şi 
Amarila se hotări să continue. 

— Care sunt dimensiunile Galaxiei Noastre? 

Două săgeți şi două numere s-au suprapus pe imagine. 
„Logic, numai două numere, diametru şi grosime...”. 

— Câte stele sunt în galaxia noastră? 

Nu era o întrebare la care aparatul să poată răspunde 
cu o imagine. Sau poate da? Apăru instantaneu viziunea 
unui număr cu foarte multe cifre, colorate ca iarba din 
pădure. Pe Amarila nu-l mira numărul mare de cifre, nici 
culoarea sau aspectul lor tridimensional. Era surprins că 
niciuna dintre ultimele cinci cifre nu era zero! 

— Cunosc Păsările numărul exact al stelelor din galaxie, 
peste două sute de miliarde? 

Un „da” luminos şi pe ton mai înalt, inconfundabile. 

— Câte planete există în galaxia noastră? 

În culoarea deşertului, acelaşi număr de cifre, aceeaşi 
lipsă de zerouri în coada şirului de simboluri! Amarila 
observă că numărul uriaş de planete era, totuşi, cam de 
două ori mai mic decât numărul de stele. Nu dorea să se 
abată de la direcția principală a căutării, nu întrebă „care 
e definiția termenului «stea»?” sau „ce însemnă «planetă»?”. 

— Câte planete locuibile există în galaxia noastră? 

Norul alb şi pufos al spiralei galactice, rotindu-se lent, 
înlocui grupul de cifre. Nu mai era nevoie de niciun nu- 
măr. Mai puţine decât degetele a două Păsări! Unsprezece 
- „de necrezut, doar unsprezece”, se gândi Amarila — 
foarte mici discuri, în toate nuanțele, erau presărate ici- 
colo, destul de uniform. Culorile erau naturale, reale, cu- 
lori admirate prin telescoape de ochii Păsărilor. Unul 
dintre ele clipea albastru intens. „Ahah! Unay! Deci, de 

fapt, fără noi, numai zece!” Niciunul aproape de centrul 
spiralei, iar altul, agăţat de margine, părea speriat de 
abisul din spatele lui. 

Amarila ştia că „planetă locuibilă” înseamnă „planetă 
care are, la suprafaţă, apă lichidă, cel puţin un miliard de 
ani”. Era, totuşi, curios în ce fel va răspunde INFO la în- 
trebare, prin imagine sau sunet. 


— Care este definiția „planetei locuibile”? 

Pe ecran apăru o plajă largă, pustie, acoperită cu un 
strat verde-albastru de licheni, scăldată de valurile înspu- 
mate ale oceanului. Chiar în centrul imaginii, destul de 
jos deasupra orizontului, se vedea discul galben-verzui, 
nemişcat, al unei stele. Lent, foarte lent, discul creştea şi 
devenea tot mai roşu. Culoarea plajei se schimba încet, 
până când... da... se transforma în culoarea nisipului. 
Când cercul stelar deveni cam de două ori mai mare şi 
mult mai luminos, oceanul apropiat... fără îndoială, ocea- 
nul a început să fiarbă... 

Amarila era sigur că toate planetele locuibile, atât de 
puţine, au un nume, neapărat un nume frumos! 

— Listează planetele locuibile, cu nume, distanță, vârstă şi... 
şi... prezență de oxigen! 

Pe ecran a apărut un tabel atât de simplu încât părea 
urât. 

„lheh, niciuna nu este mai aproape de zece mii de ani- 
lumină! Şi niciuna mai departe de cincizeci şi cinci de mii 
de ani-lumină.” 

Amarila constată, foarte surprins, că Unay este cea mai 
tânără dintre toate! 

Şi numai trei aveau o atmosferă respirabilă pentru 
Păsări. „Trei din unsprezece? Locuibile, fără oxigen?! Lo- 
cuibile pentru cine!? Fără oxigen înseamnă, de fapt, fără 
plante, iar fără plante înseamnă, desigur... fără viaţă... 
poate cel mult bacterii violete... Locuibile, dar nelocuite... 
de miliarde de ani!? lar cu oxigen înseamnă viaţă... viaţă... 
viață!” 

— De ce opt planete locuibile sunt lipsite de oxigen? 

Nu se vedea şi nu se auzea niciun semnal clar de „da” 
sau „nu“. Problemă Rezolvabilă? Problemă Nerezolva- 
bilă? 

Amarila ştia, din experienţă, că întrebările care înce- 
peau cu „de ce?” primeau foarte rar un răspuns. Totuşi, 
peste câteva secunde, maşina afişă o listă, încă şi mai po- 
somorâtă decât prima. Şase răspunsuri posibile la ultima 
întrebare, pe cât de ciudate, pe atât de demne de atenţie. 
„Lipsa suprafețelor de uscat.” Hac! „Lipsa azotului atmos- 
feric.” Huc! „Prea puţin magneziu în oceane.” Hec! 

Mai bizar şi foarte interesant era că celelalte două pla- 
nete oxigenate erau cele mai bătrâne dintre toate, extrem 
de vechi, rotindu-se în jurul a două mici stele roşii. „Cea 
mai nouă şi cele mai vechi! Unay, Planeta Roz şi Planeta 
Verde! Asta înseamnă ceva! Asta înseamnă ceva? Precis 
înseamnă ceva, dar ce?” 

— Cât timp va rămâne Unay locuibilă? 

Amarila aşteptă cu destulă emoție răspunsul, care sosi 
imediat. Pe ecran apărură două numere, între care dife- 
rența era neaşteptat de mare. „E foarte clar că... nu e foarte 
clar... nici pentru experți”, se gândi Amarila. „E puţin, e 
muult, e foarte mult...? Să vedem dacă... cei Roz şi cei Verzi...” 

Formulă aceeaşi întrebare de încă două ori. De fiecare 
dată, tripletele micilor cercuri ale simbolului „infinit“ se 
plimbară în toate direcțiile prin faţa ochilor săi. „Infinit 
nu se poate, probabil înseamnă un număr uriaş, imposibil 
de estimat. Norocoşilor!” 

— Există Civilizaţii Străine în Galaxia Păsărilor? 

Întrebarea fusese pusă de multe ori, era banală şi foarte 
precisă, cu numai două răspunsuri posibile, fiecare ofe- 
rind un singur bit de informaţie. Totuşi, nu vedea şi nu 
auzea un semnal clar de „da” sau „nu”, semn că răspun- 
sul era necunoscut sau discutabil. 

„Să mă ocup câţiva ani din viaţă cu teoria planetelor 
locuibile sau cu teoria Civilizaţiilor Străine? Câţi ani oare? 
Să caut altceva? Muzică, bioinventică, robotică, rețete cu- 
linare, politică, psihologie, filosofie, limbaje naturale, pro- 
gramare economică, medicină, prevederea cutremure- 
lor...?” 

„Buria ce ar spune?” 


8/14 Sfârşitul lumii 


— Tată, ai timp de discuţii savante vreo jumătate de oră? 

Tonul lui Harti era glumeţ, dar avea o privire sobră. 

— Pentru tine, da, am timp, dragul meu. Hai să ne aşe- 
zăm aici. Te ascult. 

— Am aflat, nu ştiu de unde, că educația puilor are trei 
scopuri şi trei efecte: dezvoltarea, formarea şi informarea. 

Dipolio îşi privi puiul cu mirare, curiozitate şi admi- 
rație. 

— Harti, nu crezi că educaţia puilor e o problemă puțin 
prea complicată pentru vârsta ta? 

Harti era foarte serios, poate prea serios. 

— Sunt sigur de asta, dar nu înțeleg ce caută în această 
tripletă dezvoltarea, ce legătură are educaţia cu dezvolta- 
rea. Nu cred că mă dezvolt pentru că sunt tot mai educat. 
Poate mă dezvolt pentru că fac sport sau... 

— Nu este vorba de dezvoltarea corpului, ci a minţii, 
a... creierului! 

— A creierului?! 

— Cum să-ţi explic? Până la vârsta de aproximativ 
douăzeci şi unu de ani, educaţia modifică, mai exact, 

structurează, tot mai complex creierul puilor de Păsări. 
Puii devin tot mai inteligenţi pentru că sunt tot mai edu- 
cați, în primul rând pentru că sunt permanent bombar- 
dați cu informații şi... 

— Indiferent de informaţii? 

— Mai mult sau mai puţin. De fapt, în tripleta de care 
vorbeai, componentele se influențează reciproc. În Norii 
Argintii se folosea, până în urmă cu vreo zece generații, 
o scriere foarte complicată, pe care puii o învățau înce- 
pând de la trei ani... 

— Trei ani?! Nu se poate! 

— „Şi, din acest motiv, inteligenţa lor se dezvolta puțin 
altfel decât în restul lumii. 

Harti aşteptă o clipă, parcă pentru a da timp tatălui său 
să-şi pregătească răspunsurile, şi apoi spuse, atacând su- 
biectul principal: 

— Unul dintre educatorii noştri naturali ne-a cerut să 
concepem, probabil pentru a ne informa, forma şi dez- 
volta, în acelaşi timp, un text despre... despre... 

Dipolio nu înțelegea ezitarea lui Harti. 

— ...despre sfârşitul lumii! 

— Despre sfârşitul lumii!? S-a gândit mult educatorul 
ăsta? Cum îl cheamă? 

— N-are importanţă, tată! Doresc să discutăm acum 
această problemă. Ştiinţific, dacă ştiinţa Păsărilor s-a ocu- 
pat de asta! „Sfârşitul lumii” este posibil sau există numai 
în mintea Păsărilor? 

— Ei bine... dacă insişti... discutăm. Poţi înregistra 
sonor totul. 

Dipolio se gândi cam un minut şi apoi începu, în stilul 
său caracteristic. 

— Îmi imaginez şase tipuri de „sfârşit al lumii”. 

— Şase? 

Harti părea dezamăgit. Poate spera ca tatăl să cunoască 
numai unul-două sau poate, dimpotrivă, paisprezece sau 
douăzeci şi unu, dar Dipolio începuse deja să parcurgă 
lista sa de dezastre. 

— Aş începe cu cea mai mare catastrofă posibilă: sfâr- 
şitul întregului Univers! 

Era rândul lui Harti să fie surprins, dar nu spuse nimic. 

— E vorba de Ritmul Cosmosului. Această problemă 
a fost rezolvată atunci când s-a descoperit că există o va- 
loare minimă şi o valoare maximă ale densităţii şi tempe- 
raturii, de fapt, nişte constante universale. Spaţiul cvadri- 
dimensional infinit, adică Universul, pulsează aperiodic 
între cele două stări extreme. Rămâne în fiecare stare- 
limită un timp nedefinit, o fracțiune de secundă sau mii 
de miliarde de ani. Nu e clar de ce părăseşte o stare-limită. 
S-ar putea să fie o Problemă Nerezolvabilă. Într-un spaţiu 
infinit şi într-un timp infinit se poate întâmpla orice! Orice 
este permis de legile cunoscute ale ştiinţei Păsărilor! Asta-i 
tot! 

— Începuse să mă doară capul şi aripa dreaptă. 

Dipolio se simţi obligat să adauge: 

— Ar mai fi de spus că acum Universul se află în expan- 
siune. Densitatea şi temperatura, la scară globală, scad, 
scad, scad... 

— Cât timp vor scădea? 

— Nimeni nu ştie! Vor tinde asimptotic spre zero... 

— Această... expansiune... este un pericol pentru noi, 
va însemna „sfârşitul“? 

— La un moment dat, peste eoni, inflația asta generală 
şi totală va fi incompatibilă cu existenţa stelelor, plane- 
telor, Păsărilor, ba chiar a atomilor! 

Harti era mai perspicace decât credea Dipolio. 

— Ceva trebuie să rămână... 

— ...dar nimeni nu ştie ce. Unii au denumit această 
ipotetică stare finală, lipsită de structură, „haos rece”. De- 
sigur, cealaltă stare extremă, la fel de „fără structură”, a 
primit numele de „haos fierbinte”. 

Dipolio se opri un moment şi spuse: 

— Acesta ar fi primul tip de „sfârşit al lumii”. La scară... 
universală. Nu e cazul să ne îngrijoreze. Există altele, mult 
mai apropiate în timp şi spaţiu... 

— Care? Care? 

— Aş continua cu distrugerea Galaxiei Păsărilor, într-un 
Univers rămas intact, ordonat şi... minunat. 

— Am văzut odată imaginea telescopică a unei galaxii 
spulberate la trecerea pe lângă un... pe lângă o... 

— Ştiu la ce te referi, dar eu mă gândesc la un fenomen 
mult mai simplu. Ai văzut norişorul alb care se zăreşte 
pe cer în constelația Crapului? 

— Nu, răspunse Harti glumind, pentru că am confun- 
dat întotdeauna crapul cu bibanul, dar... 

Dipolio continuă imperturbabil, începuse să-l intere- 
seze subiectul. 

— Este singurul obiect din afara galaxiei noastre care 
poate fi văzut cu ochiul liber. Desigur, cu ochiul nostru 
de Pasăre. 

— Ce este? 

— Este Galaxia Şarpelui. 

Harti nu mai ciripi deloc. 

— Nu sună prea liniştitor. 

— Este un grup de stele de vreo două ori mai mare, 
din toate punctele de vedere, decât galaxia noastră. Se 
îndreaptă direct spre noi! 

— Vrei să spui, tată, că... 

— Vreau să spun că peste două virgulă nouă miliarde 
de ani... cele două galaxii se vor ciocni... mai bine zis, vor 
începe să se ciocnească! 

— Se vor lovi stelele şi planetele?! 

— Absolut deloc, stelele şi planetele sunt fire de praf 
față de distanţele enorme dintre ele. Sute de miliarde de 
stele şi planete vor trece unele pe lângă altele... dar... 

— Dar?! 

— „dar, aşa cum Nutep obligă mereu Unay să se ro- 
tească în jurul său, aşa vor face şi stelele care vor trece 
unele pe lângă altele. Traiectoriile lor frumoase de azi se 
vor transforma în traiectoriile lor foarte urâte de mâine. 

Dipolio era tot mai adâncit într-o reverie neaşteptată. 

— Cele două splendide spirale galactice de azi vor de- 
veni mâine un bulgăre inform de stele. Unay va fi arun- 

cată cine ştie unde, departe de Nutep... iar Nutep aruncat 
cine ştie unde, departe de... departe de orice... cred că voi 
scrie o poezie despre asta... 

Harti dorea acum să discute cu omul de ştiinţă, nu cu 
poetul Dipolio şi interveni: 

— Pe locul trei ce „sfârşit” ar fi? 

— Mssm, da, cred că ar trebui să fie... dispariția Unay! 
Cu totul! Unay, care spune „adio” unei galaxii rămasă la 
fel de frumoasă ca înainte. 

— Este posibil? 

— Este sigur! Totul depinde de Nutep. Nutep al nostru 
este o stea mare. Există şi stele uriaşe, de zece, cincizeci 
sau chiar de o sută de ori mai mari, dar sunt foarte rare. 
Trei sferturi dintre stele sunt mai mici decât Nutep. Iar cu 
cât o stea este mai mare, cu atât moare mai repede! 

— Înţeleg. De fapt, nu înţeleg. De ce trebuie să dispară 
Unay dacă moare Nutep. Ar trebui să îngheţe într-o zi 
sau poate după un an şi gata! 

— Pentru că o stea atât de mare ca Nutep nu moare 
aşa cum crezi tu, ci... altfel. Încet, încet, va începe să 
crească tot mai mult... tot mai mult... tot mai mult... până 
ce va înghiți Unay! 

Dipolio se întrebă ce efect sentimental a avut „sfârşitul 
numărul trei” asupra lui Harti, dar puiul său remarcă pe 
un ton calm: 

— Sunt sigur că şi acest „sfârşit” se va produce peste 
miliarde de ani! 

— Într-adevăr. Continuăm sau...? 


60 


DIALOGUL PĂSĂRILOR László Tarko 


— Numărul patru! 

— Ar trebui să fie pe listă pieirea tuturor ființelor de 
pe Unay, fără ca Nutep şi Unay să pățească ceva... Este mai 
greu de imaginat aşa ceva. Vezi tu, odată ce viaţa a apărut 
aici, e foarte greu de distrus. Un biolog a remarcat în glumă 
că Unay este... infectat cu viaţă şi infecția este foarte dificil 
de înlăturat! Au avut loc uneori evenimente geologice sau 
astronomice care au făcut să dispară o mare parte dintre 
specii, dar toate... niciodată! De fapt, existența noastră, a 
Păsărilor, e o dovadă că „numărul patru” nu a avut loc 
niciodată. 

Harti întrebă neaşteptat: 

— În trecut nu, dar în viitor? 

— Spre deosebire de celelalte trei, acest „sfârşit” nu va 
amenința niciodată învelişul viu al Unay. Aici, biosfera 
nu poate dispărea decât împreună cu planeta. Se pare, 
însă, că „numărul patru” a avut loc, cândva, pe Nurtas, 
planeta a doua de la Nutep. Nu vom şti niciodată dacă 
acolo a trăit ceva... sau cineva... 

După câteva clipe, Harti îndrăzni să întrebe: 

— Ce s-a întâmplat acolo? 

— Treptat, Nurtas, perla cerului, a fost acoperită cu lavă... 
un ocean de lavă... venită din adâncuri... 

— Groaznic! 

Tăcură amândoi câteva clipe. Un moment, Dipolio ui- 
tase care ar trebui să fie „numărul cinci”, dar veriga ruptă 
a lanțului de catastrofe se refăcu logic în mintea sa. 

— Aş pune pe locul următor stingerea speciei Păsărilor 
Inteligente Frumoase, ca parte a unei biosfere rămasă în- 
floritoare... 

Dipolio tăcu. Stătea nemişcat, gânditor, parcă mirat. 
Mintea sa analitică descoperise că motivul concret al ne- 
norocirilor era, de la un „număr“ la altul, tot mai dificil 
de imaginat. 

— Tată... 

— Da, mă gândeam care ar putea fi cauza „numărului 
cinci”. Ce ar putea anihila Păsările, lăsând intact restul 
biosferei sau cea mai mare parte a sa? Aici ar fi mult, mult 
mai mult de discutat. 

Harti se temea că tatăl său va încheia discuţia dintr-un 
motiv sau altul. 

— Doresc să continuăm. 

— Continuăm, continuăm, nu m-am gândit să ne oprim, 
doream doar să înțeleg... Eşti atent? 

— Foarte atent! 

— De când a apărut Viața, pe Unay s-au produs, din 
când în când, dezastre naturale care au distrus, lent sau 
dintr-odată, o parte mai mică sau mai mare a speciilor. 
Uneori, planeta a devenit treptat foarte rece şi nicio ființă 
nu s-a simţit prea bine. Alteori, au țâşnit din pământ lavă 
şi gaze fierbinţi, iar vulcani uriaşi au otrăvit aerul şi apa 
zeci de mii de ani! Da, zeci de mii de ani! Mult mai rar, 
dar cu efecte la fel de teribile, minunatul nostru Unay a 
fost lovit de pietroaie venite de departe, din abisul infinit 
al cosmosului. 

— Ştiu că tu cauţi astfel de bolovani rătăcitori prin 
spațiu... 

— Da, dar nu despre asta doresc să vorbim acum. Vreau 
să spun că nenorocirile de care am vorbit pot amenința 
sau distruge biosfera, dar nu Păsările! Ar fi reuşit poate 
cu nouă, paisprezece sau douăzeci şi opt de generații în 
urmă, dar acum nu! 

— Nu?! 

— Nu, pentru că acum ştim ce să facem în caz de peri- 
col! Mai mult decât atât, acum putem face ceea ce trebuie! 

— Nu văd cum! 

— Nu e foarte simplu, dar se poate! 

Dipolio se gândi că este dificil să explici cum se face 
„Pâinca” dacă nu ştii ce înseamnă „grâu” şi „făină” şi începu 
comentariul de departe. 

— Există, Harti, o lege a naturii care are drept efect 
faptul că este mult mai uşor să produci căldură decât frig. 

— Da?! 

— Dacă Unay ar fi ameninţată de frig, noi, Păsările, am 
putea rezolva problema. Oceanele s-ar umple repede de 
submarinele noastre fierbinţi, care ar umbla de colo-colo 
permanent, iar dacă oceanele ar fi încălzite, s-ar încălzi 
totul, atât cât ar fi nevoie. Problema este că acum folosim 
cantități colosale de energie şi, o mică parte, se trans- 
formă, ai ghicit, în căldură, în foarte multă căldură. Unay 
este acum o planetă caldă nu numai datorită lui Nutep, 
ci şi pentru că Păsările încălzesc totul. Suntem amenințate 
de căldură, nu de frig! 

— Şi atunci? 

— Am redus oarecum căldura prin reducerea popu- 
laţiei. Din acest motiv suntem, aici şi acum, numai un 
miliard de Păsări! A ajutat mai mult plasarea în afara 
Unay a multor maşini producătoare de căldură. Adevă- 
rata rezolvare, rezolvarea definitivă a problemei, a fost 
praful. 

— Praful?! 

— Pe Denil funcționează zeci de instalații automate 
care produc praf. Iar praful este propulsat electromag- 
netic, tonă după tonă, undeva, în spațiu, între Nutep şi 
Unay, exact în zona necesară. Particulele de praf au di- 
mensiunea potrivită şi fac umbră exact atât cât trebuie... 
atâta timp cât fluxul de praf are debitul necesar. Nici nu 
e nevoie de prea mult praf, chiar dacă norul de particule 
are tendinţa să se împrăştie. Este drept, culoarea lui Nutep 
privit de pe Unay s-a schimbat puţin! 

— Deci, dacă acest praf ar lipsi... 

— Pe Unay ar fi cald, cam prea cald... datorită nouă, 
Păsărilor... 

Harti îşi aminti de cealaltă problemă. 

— Iar bolovanii... 

— Problema este rezolvabilă dacă sunt detectaţi cu cel 
puţin o generaţie înainte de a lovi Unay. Dar până acum 
nu a fost descoperit niciunul periculos. 

— Dar dacă s-ar descoperi... 

— Atunci am lipi bolovanul de nişte motoare cu putere 
enormă, care l-ar împinge puţin câte puţin... mai încolo. 


64 


DIALOGUL PĂSĂRILOR László Tarko 


Ar fi suficient să-l deplaseze o miime de pas pentru a în- 
depărta pericolul. 

— O miime de pas ar fi suficient?! 

— Da, pentru că treaba asta s-ar face departe, foarte 
departe de Unay. Dintr-un pericol, trecerea asteroidului 
pe lângă gardul curţii noastre s-ar transforma într-un fru- 
mos spectacol. 

Dipolio nu uitase de supervulcan. 

— Cu un supervulcan ne-am descurca însă mult mai 
greu, chiar dacă erupția s-ar produce, probabil, pe fundul 
oceanului. Cum să opreşti un supervulcan, cum să eviți 
sau să limitezi intoxicarea generală a planetei? Experții 
s-au gândit mult timp la asta. Se pare că într-o asemenea 
eventualitate îngrozitoare ar trebui să ne retragem pe 
câteva insule... 

— Oricum trăim pe şase foarte mari insule... şi în şapte 
state. 

— ...pe câteva insule de civilizație, pe continente, în 
oceane sau chiar în cosmos. Acolo ar trebui să păstrăm 
sau chiar să dezvoltăm Civilizaţia Păsărilor. Cu orice preţ, 
timp de zeci de mii de ani! lar când efectele erupției se 
vor fi diminuat... ne vom întoarce pentru a recuceri Unay! 

Dipolio făcu o pauză şi adăugă: 

— Se consideră că această problemă este o Problemă 
Rezolvată. Ţi-am spus toate astea pentru că, se pare, nu 
mai există pericole naturale în stare să ne desființeze şi, 
cu atât mai mult, să păstreze biosfera neschimbată. De 
aceea pericolul... 

— „numărul cinci”... 

— „nu poate fi decât un fenomen care, cum să spun, 
poate afecta complet numai Păsările, generat chiar de noi, 
Păsările. 

Harti nu părea derutat. 

— Război Total? 

— Posibil, dar foarte puţin probabil. 

— Inginerie Genetică scăpată de sub control? 

— Greu de crezut, din motive pur tehnice. Poate nano- 
roboții sau Inteligența Artificială. 

— Ce sunt nanoroboții? 

— Sunt roboți de dimensiuni microscopice, care fac tot 
felul de lucruri. Dar Păsările sunt foarte atente ca ei şi cele 
câteva Inteligenţe Artificiale care există azi să nu se poată 
reproduce. 

Harti remarcă: 

— Observ că primele trei „sfârşituri” sunt certe, în timp 
ce ultimile două par doar posibile. Mă înşel? Care este 
„numărul şase”? 

— Logic, ar trebui să fie înlocuirea Civilizației actuale 
a Păsărilor cu alta, complet diferită. Păsările ar continua 
să existe, dar... 

— Nu prea seamănă cu un „sfârşit al lumii”. 

— Ar fi sfârşitul lumii noastre. De aceea este trecut pe 
listă. 

Harti se gândi puțin şi întrebă curios: 

— Tată, lista asta este... oficială sau e produsul imagina- 
tiei tale? 

— E lista mea şi, cel puţin în cazul primelor trei puncte, 
nu e efectul imaginației mele bogate. Probabil că unii filo- 
sofi, psihologi, sociologi şi economişti au reflectat şi ei la 
asta... Nu-mi vine să cred că eu, tu şi educatorul tău natu- 
ral suntem singurele Păsări care am făcut acest lucru. 

Harti era acum mult mai vesel. 

— Tată, mi-a plăcut mult discuţia. Mă simt mult mai 
informat şi mai... dezvoltat! lar educatorul va avea la ce să 
se gândească. 

— Şi eu! Doresc, totuşi, să discut cu el, e prea ciudată 
tema asta educativă. 

Educativă? 

Casa unde locuia Filtens era aproape de zona de cobo- 
râre a discurilor, la câteva minute de mers pe jos. Venade 
nu se grăbea. Ştia că va vedea în curând amestecul mai 
puţin obişnuit de lemn, cristal, metal şi piatră al clădirii 
pe care o admirase întotdeauna, ascunsă încă de arborii 
scunzi. 

Imediat după ce părăsise vehiculul, văzuse în apro- 
piere aparatul lui Uvalon. Îi invitase Filtens pe amândoi? 
Nu se mai întâlniseră toți trei de anul trecut, de la aniver- 
sare. Mai chemase şi alte Păsări? Ar fi trebuit să îl prevină. 
Venade încerca, fără succes, să-şi imagineze motivul întâl- 
nirii, motiv pe care puiul său nu dorise să-l dezvăluie. 

Poarta grădinii, niciodată încuiată... cărarea acoperită 
cu muşchi moi, portocaliu-pal, flancată de micul bazin 
acvatic şi de movila scundă cu pietriş mărunt... intrarea 
unidirecțional transparentă... La trei paşi de cadrul uşii, 
îl întâmpină melodia simplă, din trei tonuri joase, în ur- 
care. Era identificat, era aşteptat, era binevenit. 

— Uvalon... 

— Venade... 

— Mamă, ia loc. Tată... intră, te rog... 

Venade nu agrea complimentele false şi spuse sincer: 

— Uvalon, Filtens, felicitări pentru... aspect... elegante 
ca întotdeauna. 

Uvalon şi Filtens tăceau, iar Venade, după un moment 
de derută, întrebă contrariat: 

— Uvalon, pari supărată, iar tu, Filtens... Îmi spuneți 
şi mie care este motivul invitației, îmi spuneți şi mie ce 
se întâmplă? 

Filtens nu-l lăsă să aştepte. 

— Tată, mama a venit puţin mai devreme, i-am spus... 
am încercat să-i explic... în câteva cuvinte... Voi pleca de- 
parte... departe. Voi pleca într-un Trib Sălbatic. 

Venade încremeni. Vedea pete colorate în nuanţe în- 
chise mişcându-se lent, haotic, într-un spaţiu fără limite. 
Auzea un vuiet uşor, un amestec ciudat de cascadă joasă 
şi vânt puternic. Înota într-un fluid cu o rezistență tot mai 
slabă, tot mai... Deschise ochii şi o văzu lângă el pe Uvalon, 
gemând fără cuvinte. 

— Filtens, puicuța noastră dragă şi frumosă, ce s-a în- 
tâmplat, cum ai ajuns să iei hotărârea asta îngrozitoare? 

— Tată, nu e uşor de explicat... dar... 

— Ai o muncă destul de importantă, ai prieteni buni, 
poți avea tot ce-ţi doreşti, poţi rezolva orice problemă... 

Venade se opri, deocamdată nu găsea alte argumente, 
iar Filtens spuse: 

— Tată, nu am nimic important de rezolvat şi pot avea, 
într-adevăr, aproape orice. Dar... cu ce preţ? 

Uvalon îşi revenise şi, în acelaşi timp cu Venade, în- 
trebă: 

— Cum „cu ce preţ?”. 

Venade continuă, contrariat: 

— Nu înţeleg. Cu preţ... zero... ca toate Păsările. 

Filtens suferea aproape la fel de mult ca ei şi căuta încă 
motivații mai solide. Spuse încet: 

— Trăim într-o lume în care totul are prețul zero. Totul! 
Simt că mor, mamă, nu sunt fericită, tată, şi... am hotărât 
să... plec. Asta e! 

— Să pleci într-un Trib Sălbatic?! Crezi că acolo vei fi 
fericită? Acolo trebuie să lupţi pentru orice... 

Uvalon se opri, gândindu-se că nu era contraargumen- 
tul cel mai potrivit pentru Filtens, apoi continuă: 

— Va trebui să lupţi pentru apă şi hrană... 

— Da, mamă. 

— Nu vei avea medicamente şi... 

— Da, tată. 

— Vei fi nevoită să... să naşti! 

— Da, mamă. 

— Iar dorința de viaţă va deveni speranță de viaţă! 

— Da, tată, o speranţă de viaţă probabil nu prea mare. 
Dar ce viaţă! 

Venade simţea că va asculta din nou, în curând, vuietul 
cascadei şi vântului, dar o auzi pe Uvalon întrebând: 

— Vei pleca singură? 

— Nu, voi fi împreună cu Amarila. 

— Cum, curcanul acela, cu pene albastre şi roşii la 
coadă şi pe aripa stângă, te-a convins să...? 

— Nu, mamă, eu l-am convins pe el. 

— lar el, aşa drăguţ, inteligent şi informat cum este, a 
acceptat această...? 

— Da, mamă, pentru că ține foarte mult la mine... 
foarte mult... înţelegi? 

Venade ştia că viaţa lui nu va mai fi niciodată la fel şi 
întrebă: 

— De fapt, unde plecaţi? 

— Foarte probabil în Belamor. Acolo sunt două zone săl- 
batice şi cele mai multe triburi. Vom încerca să ajungem 
într-o regiune mai înaltă, nu ne place savana sau jungla. 

— Veţi căuta... veți încerca... Peste cât timp plecați? 

— Cam peste o săptămână. 

Uvalon îşi găsea greu cuvintele. 

— Filtens, tu eşti primul meu pui... 

— Da, mamă. 

— Te voi mai vedea vreodată? 

— Voi încerca să iau legătura cu voi din când în când, 
poate la trei ani odată. Nu va fi prea uşor. 

— Vei încerca... din trei în trei ani... 

Uvalon se opri. Un suflet gol care se umplea încet cu 
durere şi tristețe, iar mângâierea blândă a lui Venade nu 
ajuta prea mult. 

Filtens încerca să convingă, încerca să se convingă că 
perspectivele nu sunt chiar foarte sumbre. Nu dorea să 
repete dialogul cu Amarila. 

— Mamă, tată, viitorul nu este atât de întunecat pe cât 
pare. Probabil. Se poate trăi acolo. Am aflat destul de 
multe... 

— De unde ai aflat? Credeam că... 

— Zonele sălbatice nu sunt complet izolate. Foarte rar 
unele Păsări se întorc de acolo şi povestesc. 

— Se întorc? De ce au mai plecat? N-am întâlnit niciuna. 

— Vin uneori acolo şi turişti dinafară, dar pleacă repede. 

— Am vorbit şi eu cu unul. 

— Viaţa primitivă este studiată de oameni de ştiinţă 
de tot felul. Cei mai mulți stau la mare înălțime, în discuri, 
şi analizează de la distanţă... zi şi noapte... 

— Ce poţi descoperi de la distanță? Doar nu priveşti 
Denil prin lunetă. 

— Poţi afla destule. Mai sunt şi cutiile cu mesaje. 

— Astea ce sunt? 

— Sunt cutii plasate la limita zonelor sălbatice, la mare 
distanță una de alta. În ele, cei dinăuntru pun mesaje scrise, 
cu numele expeditorului şi al destinatarului. Din când în 
când, foarte rar, cutiile sunt golite de cei dinafară şi... 

— De ce sunt golite foarte rar? 

— Pentru că sunt foarte rar umplute... iar de la Pasărea... 
primitivă... care trimite vestea, până la cutie, mesajul trece 
prin multe ciocuri, de multe ori vine de la depărtări uriaşe. 

— E trimis din cioc în cioc?! 

— Da, pentru că... 

Venade bănuia răspunsul, dar Uvalon interveni cu 
voce abătută: 

— Cum este viaţa acolo, Filtens, viața obişnuită? 

— Viaţa e grea, mamă, pentru că toate obiectele şi teh- 
nologiile care au legătură cu hrana, energia, sănătatea sau 
telecomunicaţiile sunt produse acolo. Nu e admis nimic 
care vine de aici. Se trăieşte ca în urmă cu paisprezece ge- 
nerații. 

— Fără câmpuri electrice şi magnetice?! 

— Fără, tată, pentru că... 

— Cu hrană obţinută de la animale domestice?! 

— Da, tată, pentru că... 

— Fără discuri aeriene?! 

— Fără, pentru că... 

— Fără inginerie genetică?! 

— Tată, doar nu-ți închipui că... 

— Nu-mi închipui nimic sau poate, dimpotrivă, îmi 
imaginez orice... 

— Pe de altă parte... 

— „Pe de altă parte” ce? Hai, arată-mi partea cealaltă, 
minunată, strălucitoare ca diamantul, a monedei coclite 
de aramă! 

— Pe de altă parte... există o întrecere... 

Dar Venade nu putea încă să se abțină. 

— Întrecere, pentru ce? Pentru peştele din baltă, vier- 
mişorii din pământ sau pentru puicuţe? 

— Tată, Triburile Sălbatice produc hrana în ferme, nu 
vânează şi nu pescuieşte nimeni prin păduri sau râuri, nu 
culege nimeni grâul sălbatic din văile umbroase. Pentru 
puicuţe, competiţia este însă într-adevăr dură! 

— Filtens! 

— Asta a fost o glumă, mamă. Doream să spun, tată, că 
e puternic stimulată o competiţie pentru unelte şi tehno- 
logii noi, perfecţionate sau inventate acolo. Înţelegi? 

— Nu! 

— Nu poți avea curent electric, medicamente bune sau... 
motoare în lipsa unei tehnologii... cât de cât... avansate. 
Acolo viaţa e grea, dar toate Păsările luptă ca ea să fie mai 
bună, pentru ele, pentru puii şi puii puilor lor! Înţelegi? 

— Dacă sălbaticii nu admit niciun... import, da, asta e 
singura soluție... lupta pentru orice... Eşti pierdută, Fil- 
tens, eşti pierdută! 

Uvalon îşi privi puiul şi spuse încet, tristă, dar cu glas 
neaşteptat de ferm: 

— Îți mulțumesc, Filtens, pentru că mi-ai dăruit puțină... 
puţină speranţă. 

Piatră, metal, carbon, apă. Siliciu, oxigen, fier, carbon. 
Piatră, metal, carbon, apă. Aluminiu, oxigen, nichel, apă. 

Marean urmărea şirul nesfârşit de simboluri care alu- 
neca lent pe ecran, de sus în jos. Aştepta demult o schim- 
bare a sensului, de la dreapta la stânga, sau măcar o 
oprire scurtă însoțită de un semnal sonor melodios, dar 
începuse să-şi piardă speranţa. 

Folosea imaginea mai mult ca fundal relaxant pentru 
propriile temeri. Trebuia să fie curajoasă pentru a accepta 
unele idei, trebuia să fie îndrăzneață pentru a renunța la 
altele... 

Programase aparatul să detecteze diamante, acolo, în 
gropile şi şanţurile miilor de cicatrici care marcau figura 
asteroizilor de carbon. Era o idee care stârnise nedume- 
rirea şefului şi câteva „slaapi”-uri ale colegilor. De unde 
până unde diamante? Şi totuşi... dacă un meteorit de car- 
bon, mai mic sau mai mare, loveşte un alt bolovan de car- 
bon... atunci... presiunea enormă, temperatura uriaşă, 
vidul... cine ştie... poate pe fundul craterului de impact 

apare un mare diamant! Sau unul micuţ! Pentru că, totuşi, 
diamantele sunt carbon pur, nu-i aşa? 

„Bine, programează căutarea, dar gândeşte-te şi la alt- 
ceva, mai... productiv. Poate reuşeşti să aplici ideea aici, 
în laborator, într-o instalaţie realizată ad-hoc, pentru a îm- 
podobi Centrul cu mici diamante” — consimţise şeful, glu- 
mind numai pe jumătate. 

Sarcina tuturor, misiunea fundamentală, era de a per- 
fecționa tot mai mult, mereu şi mereu, algoritmul de cău- 
tare şi identificare al asteroizilor periculoşi. Definiţia 
pentru „periculos“ nu fusese uşor de stabilit. Dar, de mult 
timp, de foarte mult timp, toate steluțele urmărite pe cer 
de telescoapele automate se dovedeau lucruri cunoscute. 
Toate! Comete, asteroizi, nave-robot ale Păsărilor... Nepe- 
riculoşi şi neprimejdioase! 

Orbită care include orbita Unay, obiect definit ca ne- 
periculos. Orbită inclusă în orbita Unay, obiect stabilit ca 
nepericulos. Orbită care intersectează orbita Unay, obiect 
precizat ca potenţial periculos. Zeci de clase, sute de gru- 
puri şi mii de sub-grupuri orbitale. Micile corpuri „po- 
tențial periculoase” deveneau „periculoase“ numai dacă, 
peste cel mult patruzeci şi nouă de generații, s-ar fi aflat 
în acelaşi loc, în aceeaşi oră, cu Unay. Douăzeci şi unu de 
telescoape-căutător, vreo şapte plimbate în jurul Unay, 
scormoneau permanent sistemul Nutep, dar nu găseau 
nimic. Adică nimic periculos. Adică nimic interesant! 

Într-o zi, Marean avusese ideea de a clasifica automat 
„obiectele” după compoziţie. Piatră, metal, carbon, apă. 

Siliciu, oxigen, fier, carbon. Piatră, metal, carbon, apă. 
Aluminiu, oxigen, nichel, apă. Cinci categorii principale, 
douăzeci de sub-categorii, o sută trei sub-grupuri... Spe- 
ranţa ei secretă era să descopere în grupul aproape infinit 
al corpurilor pitice, obiectul care nu semăna cu nimic, bo- 
lovanul total atipic. Efortul părea chiar mai lipsit de per- 
spectivă decât căutarea diamantelor. Dar poate, cândva... 
va uimi lumea astronomică a Păsărilor! 

Marean îşi ridicase ciocul aproape vertical, cu ochii în- 
chişi, şi se ridicase în picioare. „Marean are din nou o idee 
interesantă?”, se întrebară colegii din jur. Brusc, Marean 
se aşeză la loc şi începu să tasteze grăbită ceva, aproape 
simultan cu degetele şi cu ciocul. Din când în când, fo- 
losea şi comenzi verbale destul de ciudate. „E clar, are din 
nou o idee interesantă!” 

„Este o idee nouă. Vom vedea dacă e şi rezonabilă. 
Poate e inutilă, poate nu.” — se gândea Marean, grăbită să 
instruiască maşina pentru un nou tip de căutare. „Vom 
vedea într-o clipă dacă vreo categorie de orbite are ceva 
comun cu vreo categorie chimică. Sau invers! Intersecție? 
Dacă da, ce-ar însemna asta?” 

Marean, destul de stresată, ezita să apese butonul verde. 
Deschise larg ochii, privi atentă ecranul şi lovi uşor micul disc. 

Nu putea crede ce vedea pe mica suprafață mată din 
faţa sa! Sute de cercuri, mari, mici şi mijlocii, în două cu- 
lori, roşu şi albastru, şi sute de intersecții! Roşu egal grup 
orbital, albastru egal grup chimic, Roşu egal grup orbital, 
albastru egal grup chimic... 

„Idee stupidă? Absurd, imposibil. Ceva îmi scapă. Toate 
au ceva comun cu toate? Scârtz!” 

Marean filtră informaţia. O apăsare pe butonul roşu şi 
pe ecran rămâneau numai cercurile roşii, categorii de or- 
bite. O apăsare pe butonul albastru şi pe ecran rămâneau 
numai cercurile albastre, categorii chimice. Roşu, albas- 
tru, roşu, albastru... 

Se ridică şi începu să se plimbe prin sala uriaşă. Patru 
paşi înainte, patru paşi înapoi, patru paşi înainte... Îşi 
aminti de căutarea lipsită de succes a bolovanului chimic 
atipic. Nu apăruse niciunul. 

„Nu poate apărea nici acum. Pot verifica. la să măresc 
puțin imaginea. Mai mult, mai mult...” 

La un moment dat, din neantul informatic dăruit de 
telescoapele-căutător, apăru, aproape de centru, un punct 
albastru. Cercurile dispăruseră în toate direcţiile. 

„Imposibil, acolo unde nu a existat un punct albastru, 
nu poate exista nici acum unul! Nu poate apărea lângă 
Nutep un bolovan chimic atipic în trei ore!” 

Marean era perseverentă şi mări şi mai mult imaginea. 
Punctul se transformă într-un mic cerc, care rezista încă- 
pățânat la orice încercare de mărire a diametrului. 

„Am mai văzut cerculeţul ăsta albastru, dar atunci cău- 
tam altceva! Să ne gândim. Uneori, când cauţi ceva, des- 
coperi cu totul altceva!” 

O apăsare pe butonul roşu şi micul cerc albastru a fost 
înlocuit de o puzderie de puncte roşii. Buton albastru, 
cerc albastru, buton roşu, puncte roşii. Buton albastru, 
cerc albastru, buton roşu, puncte roşii... 

„Hiip! E un mic grup de optzeci şi unu de obiecte, o 
categorie chimică, dar orbital atipice. Nu sunt pericu- 
loase, ar fi țipat tot Unay-ul! luup! Scârtz! Ce ar trebui să 
caut mai departe? Am descoperit optzeci şi unu de sub- 
grupuri orbitale noi?! Nu-mi vine să cred!” 

Marean află imediat că cei optzeci şi unu erau demult 
cunoscuţi, din toate punctele de vedere. Nefiind pericu- 
loşi, n-au interesat pe nimeni, niciodată. 

„Dar optzeci şi unu de sub-grupuri orbitale diferite, 
fiecare cu un singur obiect, asta n-a stârnit interesul? 
Chimic asemănători între ei, dar diferiți de orice alt 
obiect? Ia să vedem cât de asemănători sunteți. Piatră, 
metal, carbon, apă?” 

Destul de surprinsă, Marean află din baza de date că 
obiectele erau extrem de asemănătoare. Foarte dezamă- 
gită, se aşeză şi privi nemişcată ecranul. 

„Aşadar, optzeci şi unu de pietricele au făcut parte 
dintr-un bolovan şi un pietroi care s-au ciocnit, iar frag- 
mentele au zburat în toate părțile, fiecare pe o orbită ati- 
pică. Ce banal! Marean, ai făcut din nou o mare descope- 
rire.” 

Marean intuia, totuşi, o nepotrivire ciudată. Toate frag- 
mentele erau incluse în acelaşi mic cerc albastru. „Un bo- 
lovan şi un pietroi identice chimic şi diferite de orice alți 
bolovani şi pietroaie s-au întâlnit în spațiu?! Ce şansă ar 
fi? Ceva nu e în regulă.” 

Marean se ridică şi începu să se plimbe din nou prin 
sală. Trei paşi înainte, trei paşi înapoi, trei paşi înainte... 

Încerca să fie calmă, simţea că, peste puţin timp, trambu- 
lina flexibilă a imaginaţiei o va arunca undeva, departe. 
Dar unde? 

„Da, iată o altă idee, ar putea fi o alternativă. Nu s-a 
lovit nimic de nimic. A fost un singur bolovan chimic 
atipic, care s-a rupt în bucăți... Probabil nu era foarte solid 
şi a trecut prea aproape de Toba, planeta gigant... Au mai 
fost cazuri. Dar atunci, orbitele fragmentelor ar trebui să 
fie foarte banale, absolut tipice... Nici aşa nu e bine.” 

Marean avea senzaţia că priveşte printr-un cristal nu 
tocmai limpede. Dacă-l rotea puţin, vedea mai bine unele 
zone din interior, dar altele se ascundeau privirii... 

Deocamdată nu mai avea nicio idee. 

„Trebuie să trimit o scurtă comunicare şefului, altfel va 
crede că sunt prea puţin productivă.” 

Peste numai câteva minute, Dipolio trimise răspunsul. 

„Marean, ai idei interesante, dar ai uitat două mici amă- 
nunte: n-ai aflat când şi unde s-a sfărâmat bolovanul! Eşti 
plină de curiozitate ştiinţifică şi perseverentă. Caută răs- 
punsul şi pune-l în baza de date.” 

„Când şi unde? Două întrebări interesante. Dar, ca să 
afli răspunsul... e ceva de muncit! Lanterna imaginației 
şefului trebuie folosită.” 

Marean programă maşina pentru a regăsi traiectoriile 
trecute ale pietricelelor. Nutep şi planetele erau jaloane 
pe un drum interminabil, nu chiar lipsit de obstacole. 
Resursele de calcul ale Centrului erau cu adevărat mon- 

struoase, gigantice, dar Marean alese totuşi pentru ana- 
liză numai cele mai mari două fragmente. Departe, înapoi 
în timp, tot mai departe, tot mai departe... Undeva, în ne- 
gura trecutului... o mie, un milion, o sută de milioane de 
generații... trebuie să existe un punct comun. 

„O imagine e mai bună decât o mie de cuvinte. Care 
Pasăre a spus asta?” 

Punctele albastre ale celor două fragmente se mişcau 
pe elipse alungite, nu foarte stabile, în jurul micului cerc 
galben care simboliza Nutep. În dreapta-jos, pe ecran, se 
schimbau cu o viteză uluitoare, cifrele unui număr tot 
mai mare, tot mai mare, tot mai mare... 

Marean refăcu legătura peste o oră pentru a vedea ce 
se întâmplă. Maşina lucra. 

A doua zi dimineața, maşina încă lucra. 

Peste şase zile maşina încă lucra, dar Marean era pre- 
gătită să aştepte răspunsul mult mai mult timp. 

„Limita ar trebui să fie vârsta lui Nutep, a planetelor, 
a tuturor cometelor şi pietroaielor din sistem... adică 
aproape trei sute treizeci de zile de lucru...” 

Semnalul aşteptat a venit în timpul nopții, maşina lu- 
crase mai mult de şase zile şi jumătate. Marean se conectă 
imediat pentru a afla rezultatul. O imensă curiozitate o 
împiedica să doarmă mai departe. 

„Deci, bolovanul s-a desfăcut în bucăți la peste treizeci 
de milioane de kilopaşi de Unay, în urmă cu peste nouă- 
zeci şi trei virgulă şase milioane de ani. Buun! Şi ce-i cu 

asta? Dipolio poate aştepta până mâine răspunsul, nu-l 
pot trezi acum.” 

Marean stinse lumina, încercând să adoarmă din nou, 
dar peste două clipe o aprinse iarăși. Nu gândea prea bine 
pe întuneric. 

„Cum adică la treizeci de milioane de kilopaşi depăr- 
tare de Unay? Nu e nimic acolo! Nu planetă gigant, nu 
planetă mijlocie, nu planetă pitică, nu alți bolovani, nimic, 
nimic! Şi tot nimic, nimic, era şi în urmă cu nouăzeci şi 
patru de milioane de ani. Mâine va trebui să aflu de ce s-a 
sfărâmat bolovanul.” 

Dar Marean nu mai putea să doarmă. 

A doua zi, Dipolio o privea cu ochi întrebători şi Marean 
crezu că ştie motivul. 

— Da, voi încerca să aflu de ce s-a sfărâmat pietroiul. 

Dar şeful era mult mai plin de surprize decât îşi putea 
închipui Marean. 

— Colega, ştiu de ce s-a fărâmiţat pietroiul! 

Dipolio nu spunea nimic, aşteptând să vadă efectul cu- 
vintelor sale. Pentru că nu observă niciun rezultat, Marean 
fiind complet derutată, o întrebă: 

— Marean, reaminteşte-mi, te rog, când a fost distrus 
asteroidul? 

— În urmă cu nouăzeci şi trei virgulă şase milioane de 
ani. 

— Spune-mi rezultatul exact! 

Marean apăsă câteva butoane şi vorbi, aproape mândră: 

— Nouăzeci şi trei virgulă şase doi trei milioane de ani. 

— Mai exact nu se poate? 

„Unde vrea să ajungă? Ce doreşte de fapt şeful?” 

— Nu! O valoare mai precisă este imposibilă, depă- 
şeşte puterea... 

— Să considerăm această valoare adevărată, adică în con- 
cordanţă cu realitatea, în limita preciziei observațiilor... 

„N-aş fi crezut că Dipolio are preocupări filosofice. 
Astronom şi poet, ştiam...” 

— Marean, îți spune ceva acest număr? 

Oricât se străduia Marean, memoria nu-i oferea niciun 
cadou pentru şef, obligând-o să recunoască: 

— Îmi pare rău, nu-mi spune nimic. Chiar nimic! 

Fără să vrea, pentru că îşi aprecia colega şi subalterna, 
Dipolio deveni malițios: 

— Marean, ai descoperit ceva, dar nu înţelegi semnifi- 
cația descoperirii şi, din acest motiv, nici importanța ei. 
S-a mai întâmplat în istoria ştiinţei... 

Marean era deja foarte tristă. 

— Despre ce este vorba? 

— Închipuie-ţi, acest număr reprezintă exact, repet, exact 
numărul de ani care a trecut de la dispariţia civilizației 
MamBi! Coincidență?! 

Marean exclamă: 

— Imposibil! Nu poate fi o legătură cauză-efect între... 

— Sunt de acord cu tine! Tocmai de aceea am insistat 
asupra preciziei rezultatului. Valoarea obținută de tine 
are o eroare de plus-minus o mie de ani. Adică, asteroidul 

a fost distrus cu cel mult o mie de ani înainte şi cel mult o 
mie de ani după dispariția MamBi. Nu mai comentez că 
data exactă a pieirii MamBi este ea însăşi subiect de dis- 
cuție. Dar e prea mare potrivirea. La a treia zecimală! 
Asta da problemă! 

— Când ai spus că ştii de ce s-a fărâmițat pietroiul... 

— Sunt sigur că a fost distrus de MamBi! Nu găsesc 
altă explicaţie a acestei coincidenţe. Cred că piatra era un 
pericol pentru Unay! Din păcate, nu putem calcula traiec- 
toria bolovanului înainte de transformarea sa în pietri- 
cele... 

Marean era neîncrezătoare. 

— Să admitem că ai dreptate. Dar metoda? De ce nu 
au împins puţin piatra, aşa cum dorim noi să facem? 

— Nu vom şti niciodată. 

Marean nu voia sau nu putea încă să renunţe. 

— Nu cred, totuşi, că transformarea unui mare cartof 
de cinci kilopaşi în optzeci şi unu de mici cartofi de unu- 
doi kilopaşi fiecare, mici cartofi care zboară în toate păr- 
țile prin sistem, e o idee prea bună... Ce zici? 

Dipolio folosi un ton exagerat de doct. 

— Sunt sigur că MamBi au verificat caracterul neperi- 
culos al micilor cartofi rezultați. De fapt, ştim şi noi, 
acum, după aproape nouăzeci şi patru de milioane de 
ani, că niciunul nu a fost şi nu este periculos pentru Unay. 
Deşi... poate... unul dintre ei... după zeci de milioane de 
ani... a fost marea şi singura excepție... mă gândesc la 
Marele Impact. 

Tristeţea lui Marean nu se transformase, totuşi, în de- 
primare. 

— Voi încerca, Dipolio, să fiu mai... productivă. 

Dipolio nu prea ştia cum să o consoleze. 

— Dar eşti, colega, şi toată lumea are nevoie de ideile 
tale. 

Marean era pe jumătate convinsă şi schimbă subiectul. 

— Să admitem că ai dreptate. Ai înțeles, Dipolio, cum 
au realizat MamBi scamatoria asta? 

— O steluţă termonucleară? 

— Poate... 

— Sau au concentrat cumva un pic din energia lui 
Nutep... 

— Poate... 

— „..şi au rezolvat o mare problemă, pentru că au amâ- 
nat zeci de milioane de ani dezastrul, spuse pe gânduri 
Dipolio. 

Apoi îşi aminti: 

— Marean, ce sunt cartofii? 

Uvalon mări puţin imaginea şi propuse, fără să-l pri- 
vească pe Buria: 

— Ar fi bine să nu ne apropiem mai mult. 

— Sunt periculoase, ştiu, dar aici... 

— N-aş vrea să fiu pe sol, lângă ele, nici chiar la o sută 
de paşi. Nu este însă cazul să le deranjăm, dorim să aibă 
mereu un comportament... natural, nu-i aşa? Nu uita că 
sunt de clasă „opt“. 

— Da. Am crezut un timp că „opt“ înseamnă „al optu- 
lea tip de insecte sociale cronologic descoperite”, dar... 
există opt clase de organizare socială, nu? 

— Da, aceste sontrax sunt „cele mai sociale” insecte 
existente pe Unay. Se pare că acesta e motivul pentru 
care, printre speciile de acest fel, este cea care ocupă cea 
mai mare suprafață şi are cea mai mare masă totală a in- 
divizilor. 

— Sunt criterii ale succesului oricărei clase de ființe, 
nu? Ştiu că diviziunea muncii este, în cazul lor, mult mai 
importantă decât... 

— Da, de obicei există cinci-şase caste, dar sontrax au 
douăzeci şi nouă! De pildă, unii soldați nu luptă nicio- 
dată, au numai rolul de a asigura hrana celorlalți. Iar fie- 
care grup foloseşte în luptă un alt fel de amestec chimic 
pentru atac, camuflaj şi comunicare! 

— Mulţi cercetează mediul la distanțe mari pentru a 
găsi hrană. 

— Există mulți căutători de hrană, specializați pe dife- 
rite tipuri de pradă. Caută, găsesc şi apoi cheamă pe alții 
să termine treaba! Indivizii care caută apă au nişte abili- 
tăți încă neclare pentru noi. Nu mai vorbesc despre cei 
care construiesc şi repară permanent cuibul, consumând 
cea mai mare parte din apa găsită. 

După o clipă, Uvalon îşi aminti şi întrebă: 

— Ştii că cei care îngrijesc larvele se ocupă întotdeauna 
şi de larvele celorlalte caste, nu numai de larvele proprii? 

— Da, e remarcabil, dar cel mai interesant, Uvalon, mi 
se pare altceva... 

— Că indivizii sunt aproape identici morfologic? Din 
acest punct de vedere specia este într-adevăr unică printre 
artropodele sociale. Nu sunt clone, iar diferențele de com- 
portament sunt motivate exclusiv chimic. Şefii dirijează 
şi comandă totul folosind tot felul de... 

— Şi asta e interesant, dar eu mă gândeam la altceva. 
Toate ființele au organismul alcătuit din celule. Insectele 
sociale au făcut, cred, un pas înainte. Fiecare individ a de- 
venit celula unui superorganism... colonia. 

— Într-adevăr, dar nu e suficient ca să devină stăpânii 
lumii! 

Uvalon privi exteriorul. 

— Stabilizează aparatul, Buria. Mergi puţin spre stânga. 

— Crezi că ar putea să ne simtă prezența? Sunt com- 
plet surde şi aproape oarbe, iar discul este, sper, perfect 
etanş. 

— E adevărat, dar, ştii bine, în afară de nişte formida- 
bile simțuri chimice, au un deosebit simț tactil şi un fel 
de sensibilitate electrică. Sunt capabile să perceapă orice 
vibraţie, orice... 

— Crezi că... ? 

— E mai bine aici. Curentul discului sau poate câmpul 
magnetic ar putea cumva... 

— Aşa să fie. 

Buria mângâie câteva taste şi adăugă: 

— Ne vom menţine la aproape patruzeci şi nouă de 
paşi înălțime şi destul de departe. 

Buria privi câteva clipe covorul nemişcat de picioare, 
corpuri segmentate şi antene, de culoare roşu-închis, şi, 
încercând să alunge o senzaţie neplăcută, întrebă: 

— Ce crezi, Uvalon, că fac acum? În aparenţă, nu fac 
nimic. 

— Nu fac nimic, dar în curând vor face foarte multe! Nu 
mă aşteptam la asta. Observi? Marea asta roşie are un 
țărm foarte neregulat, cu golfuri adânci şi peninsule pro- 
nunțate. Am mai văzut aşa ceva. Se pregătesc să atace sau 

să se apere. Dar nu înțeleg motivul. În jur nu se vede 
niciun competitor, nicio pradă şi niciun inamic. Trebuie 
să fie ceva important, dar pentru noi este invizibil... Tu 
vezi ceva? 

Buria roti lent luneta exterioară, mări şi mai mult ima- 
ginea, apoi, dimpotrivă, mări câmpul vizual... 

— Nimic! Trec pe infraroşu. 

— Nu ajută, au aceeaşi temperatură cu iarba din jur şi 
cu pământul. 

Buria comentă: 

— Depinde de pradă sau de inamic. Dar văd că ai drep- 
tate. Trec pe ultraviolet. 

Buria era sigur că va descoperi ceva până la urmă. „In- 
sectele au întotdeauna un motiv pentru a face ceea ce fac!” 

— Priveşte, Uvalon, acolo, în dreapta, departe, lângă 
tufişurile acelea scunde. 

— Ce-ai găsit? Nu văd nimic deosebit. 

— Da, dar acum... urmăreşte... în infraroşu... nimic, în 
vizibil... nimic... în ultraviolet... altă nuanţă... 

— Da, da, da, alt covor, alte insecte nezburătoare. Sunt 
tot sontrax, dar au altă nuanţă, observi? Pradă sau inamic, 
ce crezi? 

— Tu ştii mai bine! 

— E inamic, altfel „subiectul” nostru carnivor s-ar fi 
pus demult în mişcare. Va fi interesant. Sunt specii apro- 
piate, iar fluidele lor, folosite în atac, apărare sau comu- 
nicare au efect reciproc! 

Buria era contrariat. 

— De ce „subiectul“ nu se retrage? 

— Nu ştie ce înseamnă „retragere“! Cunoaşte doar ani- 
hilarea totală, indiferent de învins sau învingător. 

— Dar ceilalți, de ce nu atacă? 

— Nu au încă motive, se pare. Ce spune detectorul 
chimic? 

Buria privi spre ecranul central, brăzdat acum de pete 
colorate marcate de simboluri. Petele se mişcau, în apa- 
rență haotic, modificându-şi permanent dimensiunea. 

— Spune multe! Au lansat spre atacatori un nor de 
ceaţă... pare un fel de aerosol pentru camuflaj. 

— Nu va ajuta prea mult timp. Mai bine rămâneau as- 
cunse. Priveşte, Buria. Măreşte foarte mult. Mai mult! 
Înregistrează totul! Rămâi în ultraviolet! 

Covorul roşu nu se mişcase nici o miime de pas şi avea 
exact aceeaşi formă, dar în interiorul lui, cu o viteză ne- 
aşteptată, diverse grupuri de insecte făceau schimb de 
locuri. Puii în spate, luptătorii în față? Buria avea acelaşi 
sentiment stresant. 

Vântul! Norul de ceaţă nu avea o direcţie foarte co- 
rectă, dar nici nu era nevoie. Sensibilitatea extraordinară 
a indivizilor din cele două tabere ar fi trebuit să-şi spună 
cuvântul. Buria încerca să-şi închipuie cum se duce o 
luptă cu cineva pe care nu-l vezi şi nu-l auzi, folosind nu- 
mai mirosul! Îşi aminti că, în unele rezervaţii oceanice, 
mamifere foarte abile vânau la o mie de paşi adâncime 
fără să vadă nimic şi cu respirația oprită! 

Cercul compact al atacatorilor a început să se mişte. 
Deşi mai numeroşi, păreau prudenţi, pregătiţi să reacțio- 
neze la orice mişcare surpriză a celorlalți. 

— Buria, notează momentul. Totul se va termina peste 
treisprezece minute! 

Buria nu înţelegea sursa unei estimări atât de precise, 
dar nu avea timp să se mire. 

Atacatorii înaintau cu aceeaşi viteză moderată. Ceilalți 
parcă împietriseră. Sarabanda nedescifrată a petelor colo- 
rate nu putea spune ceva. 

La un moment dat, un grup de câțiva apărători tra- 
versă cu repeziciune spațiul dintre cele două armate, pa- 
ralel cu linia neregulată a frontului. 

— Au stropit iarba cu ceva. 

Primele rânduri de atacanţi se opriră, fiind imediat 
acoperite de valurile care veneau fără încetare din urmă. 
Fiecare undă de trupuri se oprea peste un pas, detectând 
ameninţarea tot mai apropiată, dar era înghițită imediat 
de cei care urmau, mereu, mereu, cu pauze de-o clipă. 

Pentru Uvalon şi Buria nu era foarte clar unde începea 
şi unde se termina zona lipicioasă şi toxică. Apoi, destul 
de repede, deplasarea atacanţilor deveni mult mai fluidă, 
fără sincope. O bandă lată de leşuri forma acum un pod 
protector. 

Peste încă două minute, într-o tăcere absolută, cele două 
grupuri intrară în contact. Luptă fizică, război chimic? 
Luptătorii celor două grupuri, incapabili să discearnă 

între „inamic mort”, „inamic rănit” şi „inamic rănit mor- 
tal”, acționau inutil până la dezmembrarea totală a adver- 
sarului. 

„Roboţi ucigași imposibil de oprit în lipsa semnalului 
chimic potrivit”, se gândi Uvalon. 

Buria observă că atacatorii câştigau lent teren în zona 
centrală a câmpului de luptă, înaintând tot mai mult în 
interiorul covorului roşu inamic. Erau tot mai înconjurați 
şi nu atât de mulți ca la început, pentru că apărătorii de 
pe flancuri nu cedaseră niciun pas. lar cleştele a început 
să se strângă! 

Trecuseră treisprezece minute. O ploaie torențială stropi 
deodată, câteva minute, toată zona. Insectele se mişcau 
acum haotic, cele două grupuri se despărțeau lent, folo- 
sind criterii de recunoaştere de neînțeles. 

— Uvalon, cunoşteai ora exactă a...? Puteai să-mi spui 
şi mie. 

— Da, ploaia în zona asta era programată de ieri. Sis- 
temul sontrax de semnalizare chimică a fost brusc şi com- 
plet dereglat! Este clar că nici atacatorii, nici ceilalți nu se 
pricep la prognoză meteo! 

Buria şi Uvalon tăceau. 

— Uvalon, ne gândim la acelaşi lucru? 

— Poate! 

— Am fost suprins de modul de luptă al celor atacați. 
Pierdeau teren... cel puţin în aparenţă. A fost oare o tactică 
deliberată? Parcă prea inteligentă pentru... Dacă nu înce- 
pea ploaia, ar fi fost învingători. 

— Da, mă gândeam la acelaşi lucru. Clasa opt... inteli- 
genţă individuală nulă, dar o inteligență remarcabilă a 
coloniei, nu-i aşa? Am putea specula în legătură cu capa- 
citatea de analiză a comandanților care dirijau totul, dar... 
n-avem destule date. 

Buria se simţi obligat să remarce: 

— Aici este o zonă sălbatică protejată. Nu sunt deran- 
jate de nimeni... 

— Mult dincolo de orizont, spre vest, trăieşte un Trib 
Sălbatic. 

— Nu sunt periculoase pentru... pentru... 

— Pentru cine, Buria? Primitive sau nu, Păsările folo- 
sesc focul. Pot folosi şi alte lucruri foarte neplăcute. Din- 
tr-un motiv sau altul, insectele astea mărunte evită apro- 
pierea. 

— Poate sunt mai inteligente decât credem. Şi nu sunt 
chiar mărunte... 

Uvalon tăcu puțin şi spuse pe un ton plat: 

— Peste un minut plecăm. Vom merge spre vest, Buria. 

— Traversăm zona Tribului Sălbatic? 

— Nu, dar în direcția asta vom găsi o cutie cu mesaje. 
Te rog, nu întreba nimic. 

Buria nu dorea să atingă o coardă sensibilă şi era pre- 
ocupat de altceva. 

Agrea predicțiile şi abordă un alt subiect. 

— Nişte ființe al căror destin depinde de vânt şi de 
ploaie. Cum crezi că vor evolua chestiile astea, pe termen 
foarte lung, Uvalon? Se poate estima? 

Uvalon avea un punct de vedere inedit. 

— Nu vor evolua deloc! Totul pe Unay se modifică, de 
şapte generaţii, Buria, aşa cum dorim noi, Păsările! „Ches- 
tiile” astea vor fi aşa cum vom considera noi că trebuie să 
fie. Suntem pe planeta Păsărilor, nu pe planeta artropo- 
delor. În plus... 

— „în plus? 

— Noi suntem fiinţe sociale, la fel ca aceste insecte, 
dar... un sontrax va îngriji întotdeauna puii unui alt son- 
trax pentru că aşa impune structura sa genetică. Noi fa- 
cem asta pentru că alegem să facem asta. Mare deosebire! 

Danig şi Lapdicon erau obosite. Coborau încet spre 
valea umedă, ducând în spate mici şi foarte prețioase în- 
cărcături. Nu escaladaseră inutil Culmea Pătrată, nu răs- 
coliseră degeaba o zonă atât de mare, răvăşind tufişurile 
joase trei zile şi două nopți. Frigul înălțimilor era înlocuit 
treptat de căldura plăcută a unei pante tot mai dulci. 

Găsiseră ceea ce căutaseră, câteva artefacte MamBi 
bine conservate. Sticlă, dar ce sticlă! Metal, dar ce metal! 
Şi un compozit bizar, cu structură indescifrabilă pentru 
aparatele lor portabile de analiză. 

Erau bucuroase că ajunseseră primele acolo. Ştirile 
prin Reţea şi imaginile din satelit vor transforma locul în 
câteva zile. Mare aglomeratie va fi aici! 

— Danig, de unde ai ştiut...? 

— E secretul meu, exclamă veselă Danig. Caut demult 
un astfel de tezaur. 

— Crezi că MamBi aveau o preferință pentru aur şi... 
violet? 

— Pentru aur sunt sigură. Compoziţia sticloasă este 
violetă pentru că are un pic de aur. Ideea îmi place, să 

adaugi aur în... ! Hic! Nici sticla însăşi nu e foarte banală. 
Una peste alta, am găsit un fel de cristal cu conţinut de 
aur! 

— lar aliajul violet... 

— E violet pentru că au amestecat aur cu aluminiu şi 
cu alte metale! E foarte probabil, totuşi, ca MamBi să fi 
văzut culorile puţin altfel decât noi. Oricum, e un aliaj 
bizar. Din câtă chimie ştiu eu, e ceva foarte dificil de ob- 
ținut, mai ales că procentul de aur e foarte mare! O să 
consult un expert. lar piatra informă găsită de tine este 
foarte, foarte interesantă. Hai să ne oprim puțin. Vreau 
să o mai văd încă o dată. 

Aspectul rocii era absolut banal. Şi totuşi, undeva, pe 
suprafaţa ei, abia vizibil, se distingea un minuscul frag- 
ment osos, mărturia unei comori străvechi ascunsă înă- 
untru pentru totdeauna. Scanerul, reglat pentru „os“, 
dezvăluia prezența unei frânturi de schelet, în interiorul 
pietrei. Reglat pentru „metal“... da... era acolo un mic inel. 
Aur! „Un mic os înconjurat de un inel de aur? Ce-o mai 
fi şi asta?” 

Urmărindu-i parcă firul ideilor, Lapdicon întrebă: 

— Un inel de aur purtat pe deget? Am găsit trei biju- 
terii MamBi? 

— Înclin să cred că da. Păcat că în jurul acestei pietre 
nu a rămas niciun alt fragment osos. Niciunul! Mare păcat! 

Porniră mai departe. 

— Nu e ciudat, Danig, că multe fosile MamBi se găsesc 
în vârful munţilor? 


94 


DIALOGUL PĂSĂRILOR László Tarko 


— Nu! Tot ce e acum la mare înălțime a fost cândva în 
solul submarin! lar când muntii s-au ridicat din mare, 
încet, încet, încet... totul a ajuns sus, sus, sus de tot! Aşa 
încât găsim aici scoici şi melci, schelete uriaşe, foarte in- 
teresante, de animale marine străvechi şi... 

— Da, dar MamBi... 

— Mami au fost, într-adevăr, ființe de uscat, nu dă- 
deau din coadă prin oceane, dar unele dintre navele lor 
au ajuns... pe fundul mării. Asta e! lar mulți, foarte mulți 
MamBi au ajuns pe uscat, pe dealuri şi pe munţi, ducând 
cu ei multe obiecte deosebite. Norocul nostru! 

— După un timp atât de lung s-au păstrat atât de multe. 

— Mult mai puţine decât ne-am dori. În afară de sche- 
lete, au ajuns până la noi numai lucruri indestructibile. 
Construiau clădiri foarte diverse, mai rezistente ca... oa- 
sele! Aliaje nepieritoare, ceramică şi... cam atât! Nu ştim 
cum gândeau, cum iubeau, ce artă admirau, ce filosofie 
sau ce feluri de mâncare aveau. Textele lor sunt indesci- 
frabile. De fapt, nu ştim aproape nimic despre ei! Dar au 
ajuns departe, foarte departe! Toate corpurile abordabile 
din sistemul Nutep, mai ales Denil şi Murti, sunt pline de 
aparatele lor, dar neînsoțite de vreun corp sau schelet 
MamBi. Sute de roboţi, demult scoşi din funcţiune, dar 
bine conservați. Vreo trei înconjoară încă Nutep, unul la 
o distanţă de o sută de ori mai mare decât Unay. Unii 
speră că, pe undeva în subsol, în ocean sau chiar în cos- 
mos, MamBi au lăsat o Sferă a Timpului. 


97 


DIALOGUL PĂSĂRILOR László Tarko 


— Adică? 

— Adică o cutie plină de obiecte semnificative, un me- 
saj pentru urmaşii lor îndepărtați, menit să ajute la înțe- 
legerea civilizaţiei lor. Păsările au cercetat tot sistemul 
Nutep şi nimic. Nimic! Eu sunt sigură că nu există nici- 
una, pentru că o astfel de cutie ar trebui să-şi semnaleze 
prezenţa. Logica destinaţiei sale impune asta. 

— Parcă am îngropat şi noi pe Unay vreo trei sau patru 
sfere de acest fel. 

— Da, dar ce şansă au să reziste aici trei milioane de 
generații? Zero! Pentru a fi găsită vreuna, cândva, ar tre- 
bui să lăsăm aici zeci de mii, nu patru. Mai degrabă ar 
trebui depuse pe Denil sau chiar pe Sunar, prima planetă 
de la Nutep. 

Denig se opri puţin din mers şi adăugă pe alt ton: 

— Pe de altă parte, existenţa acestor fiinţe a fost un 
dezastru biologic, aproape cel mai mare din Istoria Vieţii! 
Nu Eră Rece, nu supervulcan, nu asteroid distrugător! 
MamBi! Au dispărut, din cauza lor, un mare număr de 
specii, inclusiv păsări. Asta e! Au fost minunați, teribili şi 
puternici! La fel ca noi! 

— Şi totuşi s-au stins! 

— Asta e cea mai mare enigmă legată de MamBi. Ex- 
perții noştri au analizat zeci de cauze posibile, dar... Cu 
tehnologia lor extraordinară, ar fi trebuit să nu dispară 
niciodată. Exagerez, desigur, nimic nu poate dăinui la in- 
finit, dar totul arată că au construit oraşe numai vreo şase 

mii cinci sute de ani, au folosit scrierea cam cinci mii şapte 
sute şi au folosit metale doar vreo cinci mii de ani. 

— Au construit oraşe cu unelte de piatră?! 

— La început da, numai cu unelte de piatră! Şi ce oraşe! 
Apoi au dispărut ca şi cum n-ar fi fost! 

Lapdicon ezită şi îndrăzni să spere. 

— Poate au plecat... 

— Nu poţi pleca nicăieri prea departe de Nutep. 

— Poate... cu tehnologia lor extraordinară... 

— Problema călătoriei interstelare este o Problemă Ne- 
rezolvabilă, cel puţin pentru ființe din carne şi oase, cu 
metabolism bazat pe apă... Nu discut despre roboți sau 
despre Inteligenţe Artificiale electro-metalo-ceramice... 
De fapt, nici nu ai avea unde să mergi şi, mai ales, niciun 
motiv să pleci. Cum, unde şi de ce să plecăm departe de 
Nutep, trei întrebări la care s-a răspuns demult. 

Lapdicon trecu la alt subiect. 

— Au dispărut şi nu arătau foarte rău! Am văzut multe 
imagini tridimensionale ale indivizilor MamBi. Bănuiesc 
că singurul izvor de date privind aspectul lor sunt scheletele. 

— Dacă te referi la aspect, da, e aproape singura sursă. 
Niciun schelet nu e complet, dar sute de mii spun foarte 
multe, de fapt totul. S-au mai păstrat, pe ici, pe colo, urme 
de paşi... 

— Paşi?! 

— Da, urme pietrificate, imprimate în lut sau nisip. In- 
clusiv din acest motiv, imaginile pe care le-ai văzut au in- 
clus şi partea de jos a picioarelor. 

— Într-adevăr. Aproape întotdeauna am văzut şi un fel 
de cizme. 

— Să nu exagerăm! Aspectul încălțămintei a fost dedus. 
Nu vom afla niciodată cum arătau exact pantofii sau 
hainele lor uşor degradabile. Mult mai interesant este că 
s-au descoperit şi câteva fragmente moi... 

— Moi?! Nedegradate?! 

— „adevărate minuni paleontologice, găsite în straturi 
de porneg, o rocă poroasă şi neagră despre care se crede 
că a fost substanța unor mlaștini străvechi. Din păcate, 
materialul genetic era întotdeauna complet distrus. 

— Crezi că s-ar fi reuşit clonarea unui individ MamBi?! 

— Lapdicon, mergi prea departe. Ai prea mult fantas- 
tic în ideile tale ştiinţifice şi prea mult ştiinţific în ideile 
tale fantastice... 

Panta drumului era acum foarte plăcută. Lapdicon era 
veselă, nu dădea atenţie reproşului. Ştia că la sfârşitul dis- 
cuției, Danig o va lăuda şi ascultă mai departe, la fel de 
atentă. 

— S-au dedus unele lucruri plecând şi de la aspectul 
mamiferelor de azi. Dar MamBi nu semănau prea mult 
cu ele. 

— De pildă, MamBi erau ființe bipede... 

— De aici vine numele lor... Mamifere Bipede... 

— Din câte ştiu, nu există sau nu mai există mamifere 
bipede. 

— Azi nu, e adevărat. În epoca MamBi erau câteva 
specii bipede, foarte puţine, mult mai puține decât mami- 

ferele zburătoare. MamBi au fost, într-adevăr, ciudaţi, din 
multe puncte de vedere. 

Lapdicon reuşi să îndrepte dialogul pe făgaşul dorit. 

— Cel mai interesant în structura MamBi mi se pare 
faptul că aveau, la fiecare membru, cinci degete! 

Danig o privi contrariată. 

— De ce? Cele mai multe mamifere, de azi sau fosile, 
au tot cinci degete. În total douăzeci. Este drept, la multe 
dintre specii numărul degetelor s-a redus treptat. Unele 
au ajuns să aibă un singur deget! 

— Este adevărat, Danig, dar MamBi erau vietăți bipede 
foarte-foarte inteligente... 

— Nu înțeleg unde vrei să ajungi. Ce legătură...? 

— „fiinţe bipede care puteau, cu uşurinţă, să aducă 
ambele membre anterioare în fața ochilor! Puteau vedea 
oricând, fără efort, zece degete! 

— Ori tu ai o gândire prea complexă, ori eu un spirit 
prea simplu. Tot nu pricep... 

— Nu crezi că numărul zece avea o importanță deose- 
bită pentru ei? Ca să n-o mai lungesc, Danig, sunt sigură 
că MamBi aveau un sistem de numere, de calcul, în sfâr- 
şit, un sistem... matematic, pe baza zece! Zece citre, reguli 
zecimale... 

— luah! Nu m-am gândit niciodată la asta. Dar... ia stai 
puţin. Noi de ce folosim baza şapte? Avem două picioare, 
fiecare cu trei degete. Nu putem vedea decât şase degete! 
Dacă ne aplecăm capul... 

Lapdicon avea răspunsul pregătit. 

— E evident! Pentru că, spre deosebire de MamBi, avem, 
în plus, un cioc! 

Danig, bufni într-un râs molipsitor. 

— Glumeşti? 

— Nu, este singura explicaţie foarte simplă pe care am 
găsit-o pentru structurile lor şi pentru structurile noastre 
aritmetice! Nu uita de importanța excepțională a dege- 
telor MamBi şi a ciocului nostru pentru folosirea unel- 
telor! 

— Ideea asta este foarte interesantă, Lapdicon. 

— Noi grupăm cele trei numere, adică unu, trei şi trei, 
câte unul, câte două şi toate trei, pentru a obține cele cinci 
numere frumoase: unu, trei, patru, şase Şi şapte. 

— Într-adevăr frumoase! 

— Orice produs al acestor numere e considerat rotund! 

— Într-adevăr rotund! 

— De pildă, şapte ori trei este douăzeci şi unu, vârsta 
la care ne considerăm majori, numărul de diviziuni ale 
celulelor embrionilor donați... numărul de ore dintr-o zi... 

— Şapte ori patru egal douăzeci şi opt, vârsta la care 
puicuţele donează prima oară... şi definiția termenului de 
generaţie... tocmai din acest motiv. 

— Trei ori şase ori şapte egal o sută douăzeci şi şase... 
sau chiar trei ori şase ori şase... dorința noastră de viață... 

— Ai imaginat sistemul aritmetic al MamBi. Asta ar 
putea fi considerată o descoperire! Dacă ai dreptate, Lap- 
dicon, şi înclin să-ți dau dreptate, numerele zece, o sută, 

o mie, un miliard, erau, pentru MamBi, rotunde! Foarte 
rotunde! 

Izbucniră într-un râs nestăvilit, irezistibil. 

În depărtare se vedeau deja sectoarele de coborâre ale 
discurilor aeriene. 

— Ţi-am spus că va fi mare aglomeraţie! 

— Birunixi, eşti sociolog şi conduci un grup global de 
experți în diverse domenii. Explică-ne ce se întâmplă, 
explică-ne de ce ai cerut să ne întâlnim. Dialogul nostru 
va fi considerat Raport şi va fi înregistrat. 

— Desigur, domnule Preşedinte, desigur, domnilor 
Reprezentanţi. 

Preşedintele şi Reprezentanţii celor şapte state îl pri- 
veau atent, în tăcere. Erau la megapaşi distanţă, nu pe 
orbită sau pe Denil, ci undeva pe Unay, poate chiar în 
ocean, dar păreau că stau lângă el. De fapt, nu avea im- 
portanță. 

— Domnilor, domeniul meu de lucru se bazează mult 
pe statistici. În ultimile opt decenii au fost puse în evi- 
dență, de înaintaşi şi apoi de grupul nostru, unele ten- 
dințe îngrijorătoare, relevate ca tot mai periculoase pentru 
noi toți, pentru Civilizația Păsărilor în ansamblu. 

Preşedintele şi Reprezentanţii nu se puteau privi direct 
unul pe altul, întorcând capetele, dar gestul lor, aproape 
identic, de mirare, teamă subită şi interes adânc era eloc- 
vent. 

Birunixi începu abrupt. 

— O problemă importantă şi dificil de rezolvat este 
problema puilor. 

Reprezentantul din Norii Argintii întrebă imediat: 

— Scade numărul puilor? 

Birunixi îşi aminti că în Norii Argintii numărul puilor 
scădea într-adevăr. 

— Nu, la nivel global nu scade. Chiar dacă ar scădea, 
asta n-ar fi o problemă. Putem să... vă rog să scuzați terme- 
nul... să producem miliarde. Dar puii nu devin Păsări au- 
tomat, puii devin Păsări numai dacă trăiesc printre Păsări. 

Birunixi se opri o clipă, pentru a da timp Reprezen- 
tanţilor să digere ideea. 

— S-au făcut simulări complicate, foarte complexe, pe 
calculator. Ştiţi ce se întâmplă dacă un pui de un an-doi 
este lăsat singur în junglă? 

Reprezentantul din Belamor răspunse, formulând 
greu cuvintele: 

— Probabil va muri de sete şi foame... destul de repede. 
Sau chiar mai rău... 

Înainte ca cineva să întrebe „ce poate fi mai rău?”, 
Birunixi replică: 

— Absolut deloc! Cu mare probabilitate, puiul supra- 
viețuieşte, trăind alături de alte ființe, în special păsări 
ovipare sau alte bipede. Puiul învață foarte repede să se 
descurce, imitând tot ce poate, fiindcă este, genetic, In- 
teligent. Dar... 

— Dar? întrebară simultan aproape toți. 

— Dar nu va deveni niciodată Pasăre! Va deveni o cioară, 
o mierlă, un vultur sau chiar o siulă, din punctul de ve- 
dere al comportamentului. Este drept, nu va zbura nicio- 
dată ca păsările, dar nici nu va vorbi niciodată ca Păsările. 

Birunixi observă că toți erau foarte atenți. 

— Acum fiți mult mai atenţi! Cea mai interesantă si- 
mulare virtuală a fost cu un grup mare de pui. În acest caz 
lucrurile s-au petrecut foarte diferit. Puii au devenit 
membrii unui Trib Sălbatic virtual! 

— Uluitor!! 

— Au inventat o limbă, complet diferită de tot ce există 
pe Unay, şi au comunicat între ei! Au dezvoltat chiar o 
tehnologie, desigur, primitivă, folosind tot ce aveau îm- 
prejur! Sunt obligat să vă întreb dacă aceşti pui virtuali 
au devenit, după părerea dumneavoastră, Păsări? 

Reprezentanţii se priviră de la distanţă, vizibil încurcați. 

Reprezentanta din Coaliția Maritimă — o puicuţă su- 
perbă, între două vârste — singura care nu strigase „uluitor!” 
- întrebă: 

— Totuşi, Birunixi, care este Problema? Sunt sigură că 
niciun pui real nu a crescut singur şi nu a fost educat de 
ciori în junglă, într-o peşteră sau în savană! 

— Nu fiți atât de sigură! Pe scurt, Problema este că, 
deşi numărul puilor e aproximativ constant, scade numă- 
rul Păsărilor care doresc să educe pui, care doresc să trans- 
forme un pui în Pasăre. 

Reprezentanta din Coaliția Maritimă dovedi imediat 
că posedă o inteligență oarecum aritmetică: 

— Deduc că numărul de pui educați, în medie, de o 
Pasăre educator, creşte lent. 

— Da, şi nu e bine deloc! 

Reprezentantul din Plantarena, care până atunci tăcuse, 
întrebă: 

— Spune-ne, te rog, care va fi efectul previzibil, pe ter- 
men lung, al acestei tendințe. 

— Este clar că nicio Pasăre nu va dori să educe zece 
sau douăzeci de pui. Ar însemna să nu mai facă nimic 
altceva toată viața! Efectul probabil va fi că puicuţele vor 
dori tot mai puțin să doneze embrioni... Tot mai puţini 
donați... tot mai puţini educatori... tot mai puţini donați... 
tot mai puțini educatori... Suntem la începutul unei spi- 
rale foarte periculoase. 

Tăceau meditând, încercând să evalueze, să imagi- 
neze... 

După câteva minute Preşedintele întrebă: 

— Antarena, Ţărmul Liniştit, Zontarena, voi ce părere 
aveți? 

Curcanul din Ţărmul Liniştit vorbi rar, ezitând vizibil: 

— Mă întreb dacă... bănuiesc că nu s-a încercat aşa ceva... 
dacă puii ar putea fi educați de... roboți... programați co- 
respunzător, desigur... 

Ceilalți închiseră ochii cu ciocurile deschise, dar man- 
datarul din Zontarena nici măcar nu mimă surprinderea 
şi spuse calm: 

— Am aprobarea celor din Zontarena să discut subiec- 
tul! Noi am încercat asta! Nu merge prea bine! Roboții 
trebuie să fie identici, ca aspect, cu Păsările şi, în plus, să 
simuleze perfect... sentimentele. S-a dovedit imposibil! 
Puii nu sesizează diferenţa şi... pe scurt... nu merge bine 
deloc! Se întâmplă la fel ca în simularea virtuală descrisă 
sumar de Birunixi: puii educați de roboţi au tendința să 
devină, într-o anumită măsură, ...roboți! Vă rog să mă 
credeţi că vorbesc serios! 

Birunixi comentă cu voce plată: 

— Este o Problemă Nerezolvată şi nu este foarte clar 
dacă este Rezolvabilă... Toate Păsările ar trebui convinse 
cumva să educe, în întreaga viață, măcar trei pui... 

Apoi Birunixi continuă prudent: 

— Există alte fenomene la fel de îngrijorătoare. Voi în- 
cepe cu una ciudată, mai greu de interpretat: un procent 
tot mai mare de Păsări se ocupă numai cu... arta! Toată 
viața! 

Toţi, în afară de Preşedinte, țipară aproape în acelaşi 
timp: 

— Arta?! Ce artă? 

— Orice artă. Unele chiar se străduiesc, nu fără succes, 
să inventeze noi arte! 

În Coaliția Maritimă se consuma puţină artă şi de acolo 
se auzi: 

— De fapt, ce este rău în asta? 

Birunixi urmă pe acelaşi ton: 

— Nu este cazul acum să discut diferenţa între artă, 
ştiinţă, tehnică... Tendinţa este primejdioasă. Este imposi- 
bil ca un procent covârşitor dintre Păsări să se ocupe nu- 
mai cu arta! Ar însemna ca procesul Cunoaşterii să se re- 
zume... treptat... numai la cunoaşterea artistică! 

Reprezentantul Antarenei comentă: 

— Noi suntem, în cea mai mare parte, într-adevăr, 
artişti, şi ne simțim foarte bine! 

Birunixi replică: 

— Da, pentru că produsele voastre artistice excepțio- 
nale sunt foarte căutate în restul lumii. lar tot ceea ce 
creează ceilalți este foarte căutat la voi. Dar, dacă toate 
Păsările ar produce numai artă... restul ar trebui realizat 
numai de... roboți! N-ar fi imposibil, dar cum ar arăta 
Civilizaţia Păsărilor în acest caz? V-aţi gândit? 

Preşedintele interveni, sugerând o concluzie: 

— Toate Păsările ar trebui convinse cumva să abordeze, 
în întreaga viață, măcar trei domenii. Dar care? 

Sociologul schimbă subiectul, într-un mod care sur- 
prinse pe toată lumea. 

— O problemă, minoră la prima vedere, este renunța- 
rea, aproape completă, la sporturi, la practicarea lor şi la 
vizionarea de spectacole sportive. Nu de ieri-alaltăieri, ci 
de aproape cincisprezece ani. Sunt afectate toate catego- 
riile, adică sporturile fizice, cele care presupun în primul 
rând abilitate în mânuirea obiectelor şi cele mentale. În 
trecut, marea majoritate a Păsărilor au făcut sport pentru 

a rămâne în bună formă, de fapt pentru a menţine cât mai 
mult timp o stare bună a sănătăţii. Dar acum? Acum 
această motivaţie este desuetă, pentru că păstrarea sănă- 
tăţii a devenit o problemă pur tehnică. Un alt impuls pu- 
ternic, mai ales pentru profesionişti, a fost dorința de a 
dobort recorduri. Nu vă voi prezenta niciun grafic. Vă voi 
spune doar că depăşirea recordurilor s-a dovedit tot mai 
dificilă, tot mai rară, până când... 

Aici, Birunixi se opri, aşteptând parcă o întrebare, dar 
nimeni nu spuse nimic, şi el urmă pe acelaşi ton: 

— ...până când, de mai mult de douăzeci de ani, nu s-a 
înregistrat niciun nou record. În niciun sport! A realiza o 
nouă performanţă supremă a devenit o Problemă Nere- 
zolvabilă. Sportivii de valoare au început să se ocupe de 
altceva, iar numărul de spectatori s-a redus, treptat, până 
aproape de zero. 

— Într-adevăr, comentă cu glas slab reprezentantul din 
Belamor, se pare că nu mai există o rațiune sau... un im- 
puls sentimental... pentru a ne ocupa de sport. Pe termen 
mediu sau lung, este foarte periculos? Te rog continuă. 

— Problema e mai gravă decât pare, pentru că a dispă- 
rut astfel unul dintre sectoarele noastre de activitate, de 
speranţe, de vise... A dispărut, practic, orice avea o tan- 
genţă cu sportul, sectoare ale economiei, ştiinţei, artei... 

Birunixi continuă tot mai preocupat: 

— O tendinţă la care ar trebui să reflectăm foarte mult 
este reducerea dorinţei de viață. 

Din trei direcții se auzi aproape simultan: 

— Asta este foarte grav! 

Deşi pregătit, Birunixi nu putea ghici ce curs va urma 
dialogul. 

— Am evitat să folosesc termenul perimat speranță de 
viață. De când tehnologia genetică a clarificat această 
chestiune, Păsările nu speră să trăiască, ci doresc să trăiască 
şi trăiesc atât cât doresc! Marea majoritate aleg ca vârstă 
limită un număr rotund de ani, adică o sută douăzeci şi 
şase. 

Din dreapta se auzi: 

— De ce aşa puţin? 

Destul de surprins, Birunixi privi ochii verzi ai repre- 
zentantului. 

— În Antarena predomină altă alegere, mai...?! 

— Nu, mai mult ar fi... prea mult! Credeam că alţii au 
o opinie diferită. 

— Există diferențe minore între state, între populaţii, 
în sfârşit, între zonele urbane. Din păcate, însă, aşa cum 
spuneam, tot mai multe Păsări aleg în locul combinației 
de trei-şase-şapte grupul trei-şase-şase, dorind să existe 
numai o sută opt ani, în loc de o sută douăzeci şi şase. Tot 
un număr rotund, dar... Poate părea greu de crezut, dar 
cam şapte Păsări dintr-o sută opt aleg trei-patru-şase... 
pentru că vor să trăiască numai şaptezeci şi doi... 

Birunixi privi spre aripile frumoase ale Coaliţiei Mari- 
time şi încercă să afle o opinie: 

— Aşa cum am arătat, există diferențe mici între state. 
La voi se înregistrează, totuşi, cel mai mare procent de 
„trei-patru-şase”. Aţi căutat o explicaţie? 

— Da, dar fără succes... Răspunsul standard al ciuda- 
ților este „spune-mi un motiv ca să trăiesc mai mult!” 

Preşedintele interveni: 

— Birunixi, puteți propune o soluție? 

— Este foarte dificil. Nu poți obliga Păsările să dorească 
o viață mai lungă! 

Birunixi continuă, la fel de preocupat: 

— Fără legătură directă cu dorința de viaţă, foarte îngri- 
jorătoare este lipsa de dorință de viață. Mă refer la sinuci- 
deri. Foarte puține, raportate la numărul Păsărilor, dar 
tot mai multe... 

— Oaquisu? 

— Este cazul cel mai cunoscut. La întoarcere, ultimul 
cosmic trebuia să se oprească pe Inelul de Argint, dar a 
trecut pe lângă el ca o cometă. Peste o oră a intrat în at- 
mosferă... 

— Ştiu, spuse sumbru Preşedintele. 

— Ştim... 

— Ar mai fi dispariţiile, continuă Birunixi. 

Nimeni nu înțelegea. 

— Cum adică „dispariţii”? 

— Păsări care dispar, pur şi simplu, şi, greu de crezut, 
dar adevărat, nu pot fi găsite nicăieri! Tot mai multe Păsări 
dispar! 

— Nu pot să dispară! Se ascund undeva, în junglă, în 
ocean, în peşteri, în cosmos, doar dacă nu... 

Birunixi adăugă: 

— De pildă, a dispărut Pitixe. 

— Numele nu-mi spune nimic, remarcă cineva. 

— Este... a fost... şeful unuia dintre laboratoarele unde 
s-a pregătit pentru călătorie... Oagquisu. Ar mai fi şi cazul 
astronomului care a descoperit asteroidul distrus de 
MamBi. 

Cel din Zontarena aproape strigă: 

— A dispărut Dipolio?! M-am întâlnit cu el în urmă cu 
zece zile! 

— Nu, nu. Avea o prietenă, educatoare naturală, trăiau 
împreună de câțiva ani. Ea a dispărut, de cel puțin un an. 
Din câte ştiu, nu aveau pui împreună. Dipolio speră şi 
acum, după atâta vreme, că ea trăieşte într-un Trib Sălba- 
tic... 

Păreau toţi destul de derutați. 

— Ce explicație ați găsit pentru... dispariții. 

— De la caz la caz, dar nimic sigur. E limpede, însă, că 
cel care dispare doreşte să nu fie... găsit. De fapt, nu poți 
dispărea prea uşor decât dacă trăieşti singur, într-adevăr 
singur. lar toate acestea... afectează psihologic pe cei din 
jur... prieteni, colegi, rude... pentru că niciunul dintre ei 
nu poate răspunde la întrebarea care începe cu „de ce”. 

În Coaliția Maritimă nu existau Triburi şi curcanul co- 
mentă: 

— Fiindcă veni vorba. Cei din Triburi nu se sinucid şi 
nici nu dispar. 

— Nu putem ştii exact, dar chiar dacă ar fi adevărat, 
n-ar trebui să ne liniştească! 

Preşedintele interveni din nou: 

— Bănuiesc de ce, dar spune-ne tu. 

— În ultimele decenii, numărul de Triburi s-a dublat! 
În ritmul ăsta, peste o sută cincizeci de ani, toate Păsările 
vor trăi în Triburi! Asta va însemna sfârşitul, domnule 
Preşedinte şi domnilor Reprezentanţi! Nu sfârşitul Păsă- 
rilor, ci sfârşitul Civilizației Păsărilor! 

— Da, dar... 

Birunixi privi spre Ţărmul Liniştit, care intervenise rar 
în discuție. Analizaseră oare şi ei foarte amănunţit pro- 
blema? 

— Suntem siguri, Birunixi, că ați extrapolat situaţia şi 
ați dedus, într-un fel sau altul, ce se va întâmpla după ce 
toate Păsările vor trăi în Triburi. 

— Într-adevăr, s-a simulat această situaţie. Nu ştiam 
că şi la voi... era bine să facem schimb de idei şi de date. În 
sfârşit. Datorită ritmului destul de ridicat al dezvoltării 
tehnologice în zonele sălbatice se pare că, peste numai 
optzeci-nouăzeci de generații, Triburile vor atinge nivelul 
de azi... adică nivelul nostru de azi. Triburile sunt condam- 
nate să refacă, într-o formă sau alta, civilizaţia de care au 
dorit şi au reuşit să se despartă! Nu în cinci sau şapte mii 
de ani, ci mult mai repede! Există însă unele probleme 
tehnice... 

Birunixi privi câteva clipe imaginile din dreapta sa, in- 
vizibile pentru ceilalți, şi urmă pe acelaşi ton: 

— În perioada finală a Civilizației Păsărilor, când toată 
populaţia va trăi în Triburi, toate procesele, instalaţiile şi 
maşinile care produc astăzi o cantitate enormă de căldură 
se vor opri. Pentru ca Unay să nu îngheţe foarte repede, 
va trebui sistată producția automată de praf pe Denil. Dar 
cine să o oprească? Pentru ca răcirea să nu se întâmple, 
am convenit cu Preşedintele ca, de mâine, să se aplice 
ideea „comenzii inverse”... 

Delegații se mişcară destul de neliniştiţi, iar Birunixi 
se grăbi să explice. 

— „adică, în loc să dispunem oprirea producției de 
praf, comandăm furnizarea de praf timp de un an. În fie- 
care an repetăm comanda. Dacă nu va mai exista nimeni 
care să repete ordinul... pulberea noastră cosmică se va 
împrăştia treptat. Se va reveni la încălzirea normală, vreau 
să spun, naturală, a Unay, iar uzinele de praf de pe Denil 
vor intra în conservare, timp de mii de ani. Problemă Re- 
zolvată. Desigur, controlul climei va dispărea complet... 

Birunixi se întrebă dacă delegații au devenit mai calmi. 

— Ciclul Triburi-Civilizaţie-Triburi-Civilizaţie... ar pu- 
tea continua, teoretic, mult timp. Totuşi, suntem obligaţi 
să constatăm că perioada supertehnologică în care ne 
aflăm azi, ocupă o foarte mică parte din durata ciclului. 
În afara acestei perioade, lumea Păsărilor poate fi grav 
afectată sau chiar distrusă de orice dezastru natural de 

mare amploare. Cu cât vom parcurge mai multe cicluri, 
cu atât va fi mai mare şansa dispariţiei noastre. Asta e! 

Delegatul din Plantarena nu putea fi atât de pesimist. 

— Nu e cazul să vedem totul în negru. Îndrăznesc să 
cred că există şi tendinţe statistice mult mai... Domnule 
Preşedinte, ce ziceți? 

Preşedintele bănuia că Birunixi pregătise multe alte 
exemple neliniştitoare, dar se hotări să asculte ultima 
strofă a elegiei. 

— Birunixi, dorim să auzim lucrul cel mai important, 
esenţialul. Există o cauză fundamentală, aţi identificat o 
cauză comună care provoacă aceste tendinţe? 

— Se pare că da şi aceasta ar fi problema cea mai gravă. 
Problema Problemelor! 

Sociologul se opri câteva clipe, apoi reluă, cu voce mai 
fermă. 

— Este vorba de faptul că lista de Probleme Rezolva- 
bile se micşorează continuu. Există, desigur, lista imensă 
de Probleme Rezolvate şi lista destul de mare de Pro- 
bleme Nerezolvabile, două liste despre care nu cred că e 
cazul să discutăm acum. Treptat, încet dar sigur, civili- 
zația noastră rezolvă toate problemele rezolvabile şi de- 
monstrează că problemele nerezolvate sunt nerezolva- 
bile. Unii apreciază că ne apropiem de ceea ce ei au de- 
numit Limita Absolută a Cunoaşterii. 

— E posibil aşa ceva?! lar legătura cu ceea ce ne-ai 
prezentat până acum este... 

— Păsări de toate vârstele rezolvă zilnic problemele 
obişnuite ale vieții, dar constată că aceste probleme sunt 
tot mai rare. Caută apoi în Reţea probleme nerezolvate şi 
constată că aceste probleme sunt tot mai puţine. Unii 
abordează chiar, fără speranţă şi fără succes, probleme 
dovedite ca nerezolvabile. Ce se va întâmpla dacă, la 
scară globală, Păsările vor constata că au dispărut pro- 
blemele rezolvabile? Toate problemele nerezolvate şi re- 
zolvabile! 

Toţi tăceau. Nu era nimeni pregătit să răspundă la în- 
trebare. Nimeni, în afară de experții sociologi, psihologi, 
politologi, filosofi şi economişti împreună cu conducă- 
torul lor Birunixi, care rosti: 

— Nu vom mai avea probleme de rezolvat, domenii 
de cercetat, obstacole de depăşit, dificultăți de învins. 
Vom constata că suntem lipsiți de obiective, de țeluri, de 
scopuri pe termen scurt, mediu şi lung. Care va fi atunci 
raţiunea noastră de a fi, de a exista? Ne vom refugia în 
artă, într-un Trib, vom alege să dispărem?! 

Birunixi se opri câteva secunde şi apoi spuse, pe un ton 
mohorât: 

— Lista Problemelor Rezolvabile conţine încă vreo 
treizeci de puncte. După cum bănuiţi, acestea sunt Pro- 
bleme foarte dificil de rezolvat. Estimăm, însă, că peste o 
sută şaptezeci de ani, poate chiar mai devreme... se va 
atinge limita despre care am vorbit. 

Tăceau toți. Aveau un sentiment nemaiîntâlnit, deloc 
liniştitor. Simţeau, ca niciodată, că trebuie să decidă ceva 

crucial, hotărâtor, esențial pentru toate Păsările care există 
şi care vor exista vreodată. Dar ce? 

Preşedintele tuşi uşor şi anunţă previzibil: 

— Grupul Birunixi tocmai a evaluat că, în viitorul apro- 
piat, peste cinci-şase generații, vom deveni lipsiţi de... 
viitor. Acest Raport trebuie să rămână secret şi nu va de- 
veni vreodată public. 


14/14 Tăcerea 


Vântul se oprise cu totul. Valurile erau acum atât de 
mici încât oglinda oceanului părea o plajă nesfârşită, uni- 
form şi neobişnuit colorată. Lorena ştia că undeva, la sute 
de kilopaşi depărtare, mult dincolo de orizont, se mişca 
lent una dintre insulele enorme ale Coaliţiei Maritime. 
Nu doreau să ajungă acolo, era plăcut aici, lângă țesătura 
moale, groasă, albastru-verzuie, a lichenilor de pe mal. 

Stimal mări puţin viteza iahtului. Curentul uşor îi ciu- 
fuli penele codale, era minunat. 

Auzi chemarea colegului şi prietenului Lorena. 

— Stimal, pune-l pe automat şi vino jos. Întâi treaba, 
apoi distracţia. 

Nava se mişca acum lent, în cercuri foarte largi. Stimal 
cobori în sala spațioasă. Culorile pale ale pereţilor se acor- 
dau cu zgomotul uşor al undelor. 

— Lorena, ai analizat Raportul şefului? 

— Desigur. E cazul să discutăm acum mai amănunțit 
şi să înregistrăm câteva dintre ideile pe care le-am sugerat 
ieri. Ce zici? Le voi trimite lui Birunixi chiar azi. 

— Ce va face cu ele? 

— Nu ştiu, dar cred că e bine să le primească, probabil 
le va anexa la Raport. Încep înregistrarea. 

— Lorena, sunt de acord cu concluziile Raportului. 
Este interesant, însă, şi oarecum bizar, că dialogul lui 
Birunixi cu Preşedintele şi cu ceilalți nu s-a terminat cu o 
încercare de a imagina viitorul. 

— Interesant şi trist, dar explicabil. De fapt, nu au ima- 
ginat niciun viitor... 

— Lorena, tu cum vezi viitorul? 

— Sunt de acord cu Birunixi. Mai întâi civilizația 
noastră va înceta să mai existe, iar apoi, într-un viitor ne- 
precizat, Păsările vor dispărea... 

Stimal era mirată de calmul cu care Lorena rostise fraza, 
dar, fără să comenteze, întrebă: 

— Da, dar mai departe? 

— Cum adică „mai departe?” Ce mai poate urma după 
dispariția Păsărilor? 

— Foarte simplu. Nu ştiu dacă te-ai gândit la asta, dar 
acum pare destul de clar că civilizația MamBi a dispărut 
din acelaşi motiv, a atins Limita Cunoaşterii. Marea enigmă 
- motivul dispariției MamBi — pare o Problemă Rezolvată. 

— Vrei să zici, Stimal, că... spuse ezitant Lorena. 

— Şi asta nu e tot! După ce MamBi au încetat să existe, 
a urmat, evident, un „mai departe“, pentru că, peste 
aproape o sută de milioane de ani, am apărut noi. 

— Vrei să zici, Stimal, că..., repetă Lorena, la fel de şo- 
văielnic ca mai înainte. 

— Vreau să spun că Unay va rămâne locuibil încă 
patru sute de milioane de ani, poate chiar de două-trei 
ori mai mult. Va exista un „mai departe” şi după Păsări. 
Este greu de crezut că aici nu vor apărea, peste încă o sută 
de milioane de ani, alții! E posibil, ba chiar probabil. 

Lorena o privi admirativ şi spuse, fără urmă de ironie: 

— Ce inteligentă eşti! Crezi că Preşedintele şi ceilalți 
nu s-au gândit la asta? 

— Am impresia că nu. De fapt, nici nu au încercat să 
discute subiectul. Aşa cum ai zis, nu şi-au imaginat un 
posibil viitor... 

Lorena rămase mult timp tăcut. Turnă în două pahare 
puţin suc de stanko şi vorbi aproape visător: 

— Cât despre... urmaşii noştri pe Unay, nu putem, de- 
sigur, să facem decât speculații... 

— O sută... sau două sute... de milioane de ani este un 
timp lung, foarte lung, enorm. Se pot întâmpla multe. 

— Se poate întâmpla orice. Aproape orice. Vor fi, de- 
sigur, nişte ființe care produc unelte. 

Stimal observă neaşteptat: 

— Desigur, animale sociale şi nu creaturi marine. 

— De ce eşti atât de sigură? 

— Nu cred că nişte fiinţe care se întâlnesc doar o dată 
pe an pentru a face pui pot dezvolta o civilizaţie. Pe de 
altă parte, în ocean e mai dificil să descoperi... focul! 

Lorena îşi ridicase privirea şi fixa tavanul. Se întoarse 
spre Stimal şi spuse cu un ton aproape mirat: 

— Pe planetele Roz şi Verde s-a întâmplat acelaşi lucru. 
E limpede! Sunt locuibile, oxigenate, şi mult, mult mai 
vechi decât Unay, mai bătrâne cu miliarde de ani! Cu 
şase-şapte miliarde, îți dai seama? Acolo au fost şi vor 
mai fi zeci de civilizaţii, nu două! 

— Zeci?! Dacă mă gândesc mai bine... pare logic... pe 
cât de greu de crezut, pe atât de logic. 

După un timp, Lorena turnă încă puțin stanko şi spuse: 

— În plus, asta ar putea explica tăcerea! 

— Ce tăcere? 

— Una dintre Problemele Nerezolvate este tăcerea ci- 
vilizaţiilor MamBi, Roz şi Verde. Tehnic, ar fi fost posibilă 
construirea unor Sfere ale Timpului sau a unor Emiţă- 
toare Eterne, în stare să transmită, în spațiu şi timp, chiar 
la o sută de mii de ani-lumină distanţă şi timp de miliarde 
de ani, în toată Galaxia şi pentru totdeauna, totul! 

— Totul? 

— Totul, adică tehnologie, ştiinţă, artă, rețete culinare, 
modă vestimentară, mentalități, idei filosofice, limbaje 
naturale şi artificiale, date geografice, date medicale, vi- 
suri, sentimente, tot, tot! MamBi nu au lăsat, totuşi, ni- 
căieri, undeva, pe aici, pe Unay sau pe-aproape, o Sferă a 
Timpului, iar cei Roz şi cei Verzi tac. De miliarde de ani, 
tac! 

— Explicaţia ta care e, Lorena? 

— Gândeşte-te ce s-ar fi întâmplat dacă noi, Păsările, 
am fi primit grămada aceea de informații. 

— În primul rând, am fi avut un termen de comparație. 
Pe de altă parte, am fi dezvoltat mai rapid tehnologii utile, 
am fi aflat mai multe şi mai repede, am fi învățat într-un 
secol sau două cum să trăim mai frumos şi mai mult, am 
fi rezolvat mai curând diverse probleme dificile... 

Stimal se opri şi apoi continuă pe un ton voit neutru: 

— Înţeleg, am fi atins mai rapid Limita Absolută a Cu- 
noaşterii şi am fi dispărut mai curând. În loc să dispărem 
după şase mii trei sute de ani de civilizație, am fi încetat 
să existăm după şase mii... 

— MamBi, cei Roz şi cei Verzi au înțeles şi au ales tăcerea. 

— Vom înţelege şi noi, Păsările, şi vom alege tăcerea. 

Un timp, Stimal nu spuse nimic. 

— Lorena, cred că poți opri înregistrarea. 

Un minut, Lorena rămase la fel de tăcut. 

— Acum putem spune, draga mea, că am terminat 
treaba! Mai ai chef de distracţie? 

— Nu... nu prea... şi totuşi... parcă... un pic... mai pune-mi 
stanko... 

— Vrei să rămânem aici sau mergem pe plajă? 

— Aici. Opreşte propulsorul. 

— Promiţi că nu vei ciripi foarte tare? 

Contrariată, Stimal remarcă: 

— Aici nu ne aude nimeni, Lorena! 

— Atunci, promiţi că vei ciripi foarte tare? 

Cirip! Cirip! Textul „Dialogul Păsărilor” a fost găsit într-o 
cutie cu mesaje din Belamor şi pare foarte vechi. Nu conţine 
numele expeditorului şi nici al destinatarului. Autorul anonim 
mulţumeşte puicuței Lilian şi curcanului Ovidi, prietenii săi, 
pentru observaţii, comentarii şi sugestii. Textul a fost larg di- 
fuzat şi cititorii încearcă să înțeleagă ce înseamnă exact „pre- 
şedinte”, „rețea“, „trib sălbatic”, „inginerie genetică” şi „mambi”. 
Ficțiune sau o realitate demult dispărută? 

Scornituri spăimântătoare 
de Constantin D. Pavel 


“O carte horror cu poveşti 
LIN PAVEL x ” 
SATA aproape adevărate! 
“După ce am citit această carte, 
am ascuns-o cu mare teamă în 
spatele cărților din bibliotecă. 


SCORNITURI Pur şi simplu, vederea ei 
ŞPĂIMÂNȚĂTOARE | mă îngrozea de-a dreptul!” 


(Colega Science-Fiction #4 | 

O carte care te poartă, într-un stil 
pe alocuri jurnalistic și jovial, până la 
graniţele întunecate ale groazei celei mai pure. 

Culese de autor cu mare atenție, din diverse zone ale ţării, 
„Scorniturile spăimântătoare” pe care le vei descoperi între 
coperţile acestui volumaș te vor familiariza cu folclorul horror 
pur românesc, ce a înfricoșat zeci de generații de conaţionali, 
strânși în serile de iarnă la gura sobelor, în șezători înspămân- 
tătoare! 

Vei întâlni strigoi, fantome, draci, iele, chiar și extratereștri 
sau ființe care, altfel, nu pot fi în niciun fel explicate. Şi toate 
poveştile au la bază un sâmbure de adevăr... 


Titlu: Scornituri spăimântătoare 
Autor: Constantin D. Pavel 

Nr. pag.: 128 

Colecţia Science-Fiction: # 4 
Comandaţi-o la: www.pavcon.ro 

Rangkook 


de Constantin D. Pavel 


“Genul de poveste plină de 
mister de la un capăt la altul!” 


“Un personaj principal de 
care te îndrăgosteşti și abia 
aștepți să-i savurezi fiecare 


CONSTANTIN D. PAVEL 3 


x | aventurii în Zona Colonizată.” 
RANGKOOQK | 


Cea dintâi nuvelă din seria Aven- 
turilor detectivului spaţial Ray Garren 
deCase, Rangkook te incită, te înfier- 
bântă și te face să-ți dorești să călătorești printre stele. 

În această carte, celebrul detectiv special este chemat să re- 
zolve misterul dispariţiilor unor turişti, pe una dintre cele mai 
luxuriante și impresionante planete, pe care tronează cel mai 
înalt munte din sistemul ei planetar, Rangkook. Descoperirile 
pe care le face detectivul îl vor conduce alături de frumoasa 
Lolla, către aventuri cu totul şi cu totul fabuloase! 


Titlu: Rangkook 

Autor: Constantin D. Pavel 
Nr. pag.: 128 

Colecţia Science-Fiction: # 5 


Comandați-o la: www.selfcoach.ro 

Praf 


de Florin Purluca 


“O poveste postapocaliptică 
scrisă cu o măiestrie desăvâșită! 


“Un personaj de care te îndrăgostești 
din primele pagini şi o atmosferă 
creată atât de veridic încât simţi 

că eşti acolo, în lumea în care 
praful este atoatestăpânitor!” 


”...s-a întâmplat într-un început 
de decembrie, într-o vreme în care co- 
piii tânjeau a zăpezi și aroma Crăciunului, iar oamenii mari a 
gust de concedii și şuncă fiartă. A început să cadă agale, ne- 
stingherit de nimeni și nimic, praful cenușiu, moale și sfărâmi- 
cios, greu deloc și grațios ca puful de gâscă. La început au râs, 
au chicotit că nu știu care sfânt s-a pus pe grătărit fripturi grase 
şi unsuroase. Dar gluma n-a ținut decât o vreme, pentru că pra- 
ful cădea — și tot cădea, de nu se mai oprea — inexorabil, învelind 
lumea într-o plapumă de funingine.” 


Titlu: Praf 

Autor: Florin Purluca 

Nr. pag.: 144 

Colecţia Science-Fiction: # 15 
Comandaţi-o la: wrvz.pavcon.ro 

Simţea nisipul de sub picioare, moale, 
aproape pufos. lar deşertul era neted 
ca o masă. Aerul era cald şi 
neaşteptat de umed, puţin prea cald 
şi puţin prea umed. A t încet, 
una lângă alta, spre 

